Effect.uz - Самвел Бабаян: “Мени жонимни фақат Худо олади”\nEffect.uzСпорт24 Июн, 2019 13:17\nСамвел Бабаян Латвиянинг “Спартак” клубида ишлаб кета олмаганида уни футболдан четлатганлар (Умид Аҳмаджонов – таҳририят) нинг айби борлигини айтиб ўтди.\nБугун, 24 июнь куни “Локомотив” стадионининг мажлислар залида клубнинг янги мураббийи Самвел Бабаян иштирокида ОАВ учун Матбуот анжумани бўлиб ўтди. Матбуот анжуманида журналистлар Самвел Бабаянга сизнинг танкангиз ким дея савол беришди. Бабаян ушбу саволга қуйидагича жавоб берди.\n“Мени танийдиганлар жуда яхши билади, мени ҳеч ким футболдан четлата олмайди. 7 ёш пайтимдан футбол ичидаман. Футбол учун қўлимдан келганича кўплаб ишларни амалга оширганман. Менда танка ёки бошқа кимлар йўқ. Жонимни фақат Худо олади”, дея кескиг жавоб берди Бабаян.\n“Локомотив” Ўзбекистон Суперлигасининг 12-турида Самарқанднинг “Динамо” клубига имкониятни бой бериб қўйганидан кейин Фёдоровга чиқиш эшиклари кўрсатилди. Хабарингиз бор, Бабаян истеъфога чиқарилган мураббий Андрей Фёдоров ўрнига келди. Самвел Бабаян “Локомотив” клубига бош мураббий этиб тайинлангани, унинг қўл остида Ўзбекистон терма жамоасининг Жаҳон чемпионатига чиқа олмагани ва Игор Сергеевнинг термада алмаштириб бўлмас футболчи бўлгани ҳақида гапирди.\n“Аввало мени бош мураббий этиб тайинлагани учун “Локомотив” раҳбариятидан миннатдорман. “Локо” кейинги уч йилда Ўзбекистондаги энг кучли жамоа эканлигини исботлади. Клубда кучли футболчилар тўпланган. Мен улар билан бир оилага айланган ҳолда яхши натижаларга эришишга ишонаман. Ўзбекистон терма жамоасининг Жаҳон чемпионатига чиқишида омад етишмади деб ўйлайман. Жанубий Корея билан сафар ўйинида ҳеч бўлмаганда дурранг натижага эришиш керак эди ва шундагина биз мундиалга борган бўлардик.\nКўплар Игорь Сергеевнинг термага муносиб эмаслигини айтганди. Биласизми, у ўз дебютини бошқа мураббий қўл остида нишонлаган. Игорь Сергеев ўша пайт клубда жуда яхши ўйнаётган эди. Жанубий Кореяга Марат Бикмаев гол урганда Игорь голли вазиятни яратган эди, бун ҳозир ҳеч ким эсламайди, тўғрими” деб хитоб қилди Бабаян.\nШу ўринда Самвел Бабаян Латвиянинг “Спартак” клубида ишлаб кета олмаганида уни футболдан четлатганлар (Умид Аҳмаджонов – таҳририят) нинг айби борлигини айтиб ўтди.\n“Латвиянинг “Спартак” клубида бош мураббий бўлиб ишлаётганимда нима бўлганини биласизми? УЕФА ҳар доим европалик мураббийларни ҳимоя қилади ва бошқа қитъа мураббийларидан уларни устун кўради. Латвияда ишлаб кетолмаганимга ЎФА томонидан дисквалификация қилинганим сабаб бўлди. Чунки у ерда бошқа жойдан дисквалификация қилиниб келган мураббийнинг ишлашини хоҳлашмайди. Мен ишлаб турганимда “Спартак”ни ЕЧЛга олиб чиқишим мумкин эди. Аммо, ҳаммаси ортда қолди.\nМени дисквалификация қилганлар ҳозир ишдан кетди, улар ҳақида нимадир демоқчи эмасман. Характерим у ҳақида нимадир дейишимга йўл қўйиб бермайди. Энди бу воқеаларни қайта эслашни хоҳламайман. Бу тарих бўлиб қолди. 15 кундан сўнг дисквалификациямни бекор қилишган фақат мендан буни эълон қилмасликни сўрашганди. Тўғри бу баъзи ОАВнинг рейтингини кўтариши мумкин. “Бунёдкор” клубининг мен учун юборган хати ҳақида балки у хат бўлгандир, балки шунчаки расмиятчилик учун бўлгандир. Бу воқеада футбол йўқ.\nҚайтараман дисквалификация тўғрисидаги тарихга қайтишни истамайман. Ҳар бир сўзимизга яратган олий ҳакам. 2018 йил январь ойида ёрдамчим билан Москванинг “Спартак” клубига бориб тажриба оширдик. Кейин ёзда ЦСКАда тажрибамни оширдим. УЕФА таклифи билан Таллинда бўлган “Реал” – “Атлетико” ўртасидаги ўйинда иштирок этдим. Футбол борасида диссертация ёзишни истагандим. Бизда мураббийларни, футболчиларни, ҳакамларни ўқитадиган мактаблар бор. Аммо футбол менежерларини тарбиялайдиган жойлар йўқ”, дея сўзларини якунлади. Самвел Бабаян.\nМаълумот ўрнида, Умид Аҳмаджонов ЎФА раҳбарлигида ишлаб юрган даврда Самвел Бабаян футболдан умрбод четлатилган эди.\n#Самвел Бабаян#Локомотив#Умид Аҳмаджонов\nУмид Аҳмаджонов Самвел Бабаяннинг қайтишини кескин қоралади\n“Навбаҳор” футболчиси “Локомотив”га ўтади\nСамвел Бабаян: “Мураббийликка қайтиш? Йўқ, “пауза” босдим”\nМиш-мишлар чинга айланмоқда! Бабаян яна мураббийликка …\n“Қуришни билмасак ҳам бизни метро қурилишига мажбуран юборишади” – …\nЎзбекистонда футбол клублари …\nЎзбекистонлик спортчи Токио Олимпиадасига йўлланмани нақд қилди\nШавкат Мирзиёев Туркманистон Президентига китоблар совға қилди...\n28 Ноя, 2019 98 0\nПрезидент мактабларига қабул имтиҳонларининг намунавий саволлари эълон қилинди...\n30 Май, 2019 428 0\n7 Сен, 2019 95 0\nРоссияТулаЖиноятМарио БалотеллиВенсан КомпаниМанчестер Сити


Халқимиз томонидан нишонланадиган кўплаб анъанавий байрамлар бор. Улардан бири, Хотира ва қадрлаш кунидир. Бу сананинг ўз мазмун- моҳияти ва аҳамяти бор. Зеро, бу кун ўтмишдаги барча аждодларимизга ва ўз ҳаётини Ватанимиз озодлиги ва халқимизнинг фаровон ҳаёти йўлида фидо қилиб, бугунги ёруғ кунларимизни кўрмай ўтиб кетган барча фидойи юрдошларимизнинг ўчмас хотираларига бўлган ҳурмат ва эҳтиромнинг ёрқин ифодасидир. Шунингдек, ҳозирда биз билан ҳамнафас бўлиб яшаётган, ёши улуғ отахон ва онахонларнинг қадрига етиб, уларнинг насиҳат ва дуоларини олиш маънолари бор. Ҳозирги ёш авлод уларнинг панду- насиҳатларига жуда ҳам муҳтождир.\nИслом дини инсон наслини мукаррам санайди. Инсон азиз ва мукаррам экан, унинг ёши ҳам, қариси ҳам, аёли ҳам, эркаги ҳам, ҳаётлари ҳам, марҳумлари ҳам баравар бирдай қадр-қимматга эгадир. Бу ҳақда Оллоҳ таоло Қурьони каримда шундай марҳамат қилади:\n“Дархақиқат, (Биз) Одам фарзандларини (азиз ва) мукаррам қилдик ва уларни қуруқлик ва денгизга (от-улов ва кемаларга) миндириб қўйдик хамда уларга пок нарсалардан ризқ бердик ва уларни Ўзимиз яратган кўп жонзотлардан афзал қилиб қўйдик”, (Исро сураси 70- оят).\nШунинг учун ўзимиздан аввал дунёдан ўтиб кетган марҳум яқинларимизни доимо яхши сифатлар билан эслаш ҳам бурчимиздир. Бу ҳақда жуда кўп оят ва ҳадислар ворид бўлган. Жумладан, Қуръон каримда айтилганки: “Улардан кейин (дунёга) келган зотлар айтурлар: Эй Раббимиз! Ўзинг бизларни ва биздан илгари имон билан ўтганларни мағфират этгин ва қалбларимизда имон келтирган зотларга нисбатан гина пайдо қилмагин! Эй Раббимиз! Албатта, Сен меҳрибон ва рахимли зотсан!” (Хашр сураси 10- оят). Ҳадиси шарифда эса:“Дунёдан ўтганларнинг яхши сифатларини эсланглар, уларнинг ёмон сифатларини айтишдан сақланинглар” (Термизий ривояти), дейилган. Исломнинг аввалида Пайғамбаримиз а.с. одамларни қабрларни зиёрат қилишдан қайтарган эдилар. Мусулмонлар Ислом маърифатига эга бўлганларидан кейин Пайғамбаримиз а.с. бунга рухсат бериб, айтдиларки: “Сизларга қабрлар зиёратини тақиқлаган эдим. Мана энди қабрларни зиёрат этаверинг, зеро у сизларга охиратни эслатади.” (Термизий ривояти).\nҚабристонларни обод қилиш, марҳумларнинг ҳурматини жойига қўйишдек юксак қадриятимизга мустақиллик қайта ҳаёт бағишлади. Одатдагидек, бу йил ҳам, халқимиз томонидан эрта баҳордан хайрия ҳашарлари ташкил этилиб, барча қабристон ва зиёратгоҳларда баҳорги тозалик ва ободончилик ишлари олиб борилди. Гул-у райҳонлар ва манзарали дарахт кўчатлари экилди.\nЎтган аждодларимиздан қолган бой маънавий меросни қадрлаш. Уни авайлаб асраб, келажак авлодга етказиш бугунги кишилар зиммасига катта масъулият юклайди. Қолаверса, катта ҳаёт тажрибасига эга бўлган, кекса авлод вакилларининг панду насиҳатларига, хайрли дуо ва тилакларига, бугунги ўта глобаллашув даврда ўсиб келаётган ҳозирги ёш авлод жуда ҳам муҳтождирлар. Ҳадисда айтиладики: “Раҳм қилингизлар, раҳм қилинасизлар”. Диёримиз истиқлолга эришган дастлабки кунларданоқ ҳукуматимиз томонидан кекса отахон ва онахонларга, ногирон ва муҳтожларга алоҳида ғамхўрликлар кўрсатила бошланди. Бугунги тинчлик ва фаровонлашиб бораётган ҳаётимизга ана ўшалар сабабчидирлар. Чунки, Пайғамбаримиз а.с. ўз ҳадисларида айтганларки: “Агар орангизда мункиллаган қариялар, ўтлаб юрган жонзотлар ва эмизикли чақалоқлар бўлмаганида эди, бошингизга балолар ёмғирдек ёғилур эди” (Байҳақий ривояти).\nХалқимиз азалдан бу дунёни “қайтар дунё” деб бежизга айтмаган. Бу ҳақда ҳадис шарифда бундай дейилади: “Ота-оналарингизга меҳрибон бўлингизлар, шунда сизлар ҳам фарзандларингиздан меҳр мурувват кўрасизлар” (Табароний ривояти). Ҳақиқатан ҳам, ота-оналарини дуоларини олиб, униб-ўсганларни кўп кўрганмиз. Аксинча уларни норози қилганларнинг косаси оқармаганига ҳам кўп бор кувоҳ бўлганмиз.\nЎтганларни хотирлаб, ҳамиша уларни шод этадиган амалларни қилишимизни, ота-оналаримизни эъзозлаб, дуоларини олишимизни, ўзаро меҳр-муҳаббатли бўлишимизни сўраб, Аллоҳ таолога дуои хайрлар қилиб қоламиз.\nКиритилган вақти: 07/05/2016 00:00; Кўрилганлиги: 2628\nМатериал манзили: https://www.sammuslim.uz/articles/qadriyatlarimiz-manaviyat-tayanchi\nЧоп этилган вақт: 28/09/2021 21:06


Ўзбекистон Афғонистонга гуманитар ёрдам жўнатди - Daryo\n21:24, 20.11.2019 20740\nЎзбекистон «Тинчлик учун» республика хайрия акцияси доирасида йиғилган гуманитар ёрдамни Афғонистонга жўнатди. Юкларни Мозори-Шариф шаҳрига етказиб беришда «Ўзбекистон темир йўллари» акциядорлик жамияти томонидан амалий ёрдам кўрсатилди. Бу ҳақда компания томонидан хабар берилди.\nУндан келиб тушган барча маблағлар ёшлар учун зарур бўлган бадиий адабиёт, ўқув-қуроллар, кийим-кечак ва спорт анжомларини харид қилиш учун сарфланади. Буларнинг барчаси Афғонистондаги ота-она қарамоғисиз қолган, оғир шароитларда яшаётган этник ўзбеклар ва афғон ёшларининг муаммоларига кенг жамоатчилик эътиборини қаратиш ҳамда уларни қўллаб-қувватлашга йўналтирилган.\nЮклар «Ўзбекистон темир йўллари» томонидан қўшни давлатга поезд ва юк машиналарида етказиб берилган.\n22:20, 19.06.2020 295217\n20:55, 14.06.2020 152975\n19:13, 04.06.2020 274058\n09:32 Бугун 1512\n09:13 Бугун 3106\n08:58 Бугун 3073\n08:43 Бугун 7847\n09:23, 14.07.2020 194989\n00:16, 14.07.2020 156547\n09:37, 14.07.2020 116525\n20:19, 13.07.2020 96303


900дан ортиқ тангани ютиб юборган денгиз тошбақаси ўлди\n13:24 / 21.03.2017\nБангкокдаги Чулалонгкорн университети ветеринарлари март ойи бошида ошқозонидан 900дан ортиқ тангалар чиқариб олинган денгиз тошбақасини қутқариб қола олишмади. Университетда сешанба куни ташкил этилган матбуот анжуманида маълум қилинишича, у ўлган.\nУниверситетнинг ветеринария факультети ўқитувчиси Нантарика Чансанинг сўзларига кўра, тошбақанинг аҳволи тахминан бир ҳафта аввал ёмонлаша бошлаган. Факультет ходимлари яна жарроҳлик амалиётини ўтказишган, сабаби тошбақа ошқозонининг бир қисми ишлашдан тўхтаган. "Афсуски, барча саъй-ҳаракатлар бесамар кетди", - деди Нантарика Чанса.\n25 ёшга тўлган тошбақа ошқозонидан дунёнинг ўнлаб давлатларида чиқарилган 915та танга топилганидан сўнг машҳур бўлиб кетди. Рептилия Бангкокдаги Чулалонгкорн университетига тахминан бир ой аввал таиландлик ҳарбий денгизчилар томонидан олиб келинди, уларни жониворни Чонбури вилоятидаги сув тўғонидан топишган. Тошбақа касал бўлган.\nКомпьютер томографиясининг кўрсатишича, унинг ичида ҳажми тахминан 20-25 см бўлган кўплаб тангалар бўлган.\nЖарроҳлик амалиётидан сўнг тошбақа денгиз суви билан тўлдирилган университет ҳовузига жойлаштирилди, аммо кейинчалик аҳволи оғирлаша бошлади.\nМаълумот учун, тошбақа томонидан ютиб юборилган тангалар сувга сайёҳлар томонидан ташланган.\nАкула ва тошбақа олишуви (видео)


Исломда шифохоналарнинг ташкил этилиши | Azon.uz - Ахборот-таҳлилий портал\n947 19:00 06.04.2020\nШифохоналар икки хил: кўчма ва доимий бўларди. Кўчма шифохоналарни биринчи бор Ислом Расулуллоҳ соллаллоҳу алайҳи васаллам ҳаёт эканликларидаёқ урфга киритганди. Ҳандақ ғазотида ярадорлар учун чодир тикилганди. Саъд ибн Муоз тирсакларидан яраланган эдилар, Расулуллоҳ соллаллоҳу алайҳи васаллам: «Уни кўчма чодирга олиб боринглар, тоинки яқиндан кўриб тураман», дедилар. Бу – Исломдаги кўчиб юрадиган биринчи ҳарбий шифохона эди. Кейинчалик ундан халифа ва подшоҳлар кенг фойдаланадиган бўлишди. Ҳатто, кўчма шифохоналар касал муҳтож бўладиган ҳамма нарса: дори-дармон, ичимлик ва таомлар, кийим-кечак, табиб ва дорихоналар билан ҳам жиҳозланадиган бўлди. Бундай шифохоналар доимий хастахонаси бўлмаган ерларда бир қишлоқдан иккинчи қишлоққа кўчиб юрарди. Вазир Ийсо ибн Али ал-Жарроҳ Бағдод ва бошқа шаҳарлар шифохоналарининг бошлиғи Синон ибн Собитга шундай деб ёзади:\n«Қишлоқ аҳли ҳақида ўйлаб кўрдим. Одатда, бу ерлар касалдан холи эмас. Қишлоқларда табиблар бўлмагани учун беморлар муолажаси ҳақида ҳеч ким қайғурмайди. Шунинг учун қишлоқларни айланишга дори-дармон ва ичимликлар билан жиҳозланган табибларни жўнатишга ҳаракат қилинг. Улар ҳам бир ҳудудда ҳожат талаб этганича турсинлар ва у ердагиларнинг муолажасини қилсинлар. Шундан кейин бошқа жойларга кўчсинлар». Султон Маҳмуд ас-Салжуқий даврида баъзи кўчма шифохоналар шу даражада катталашиб кетдики, уларнинг жиҳози қирқталаб туяга юкланарди.\nШифохоналарнинг тури кўп бўлган. Масалан, қўшин учун алоҳида шифохоналар бўлиб, уларда махсус табиблар хизмат қилишарди. Яна маҳбусларнинг ҳам хос шифохоналари бўлган. Уларни ҳар куни табиблар айланиб чиқишар ва касалларини лозим дори-дармонлар билан муолажа этишарди. Вазир Али ибн Исо ибн Жарроҳ Синон ибн Собитга ёзган хатида қуйидаги жумлалар бор:\n«Маҳбуслар ҳақида ҳам ўйлаб кўрдим. Ададлари кўп бўлгани ва жойларининг ёмонлиги учун ораларида касаллари йўқ эмас. Шунинг учун уларнинг ҳузурларига ҳар куни кирадиган, дори ва ичимликлар берадиган табиблар тайинлаш керак. Бу табиблар ҳамма қамоқхоналарни айланиб, беморларни даволашлари лозим».\nЯна умумий шифохоналар ҳам бўлиб, улар эшигини ҳамма учун очиб қўйганди. Фақат бир-биридан алоҳида икки қисм: эркаклар ва аёллар бўлимига ажратилганди. Ҳар бўлимда бир неча зал бўлиб, ҳар бирида касалликнинг алоҳида тури кўриларди. Масалан, ички касалликларга алоҳида, кўзга алоҳида, жароҳатга алоҳида, синган-чиққанга алоҳида, ақлий касалликларга алоҳида хоналар ажратилганди. Яна ички касалликлар бўлими ҳам бир неча хоналарга бўлинганди. Масалан, иситма-безгакка бир хона, ичбуруғга бир хона ва ҳоказо. Ҳар бир қисмнинг табиблари ва бошлиғи бўларди. Масалан, ички касалликлар бошлиғи, жарроҳлар бошлиғи, кўз касалликлари бошлиғи каби. Ҳамма бўлимнинг «соъур» деб номланган умумий бошлиғи бўларди. Бу шифохона табиблари раисининг лақабидир.\nШифохоналарнинг ўзида тиббий маъҳадлар жойлашганди. Ҳар бир шифохонада муҳозаралар қилиш учун катта айвон бўлар, унда катта табиб (бош врач) билан бирга табиб ва талабалар дарс ўтказишарди. Ёнларида турли асбоб ва китоблар бўларди. Касалларни текшириб, муолажаларини қилиб бўлгандан кейин шогирдлар муаллимларининг ҳузурига келиб, устоз ва шогирд ўртасида тиббий мубоҳаса ва муноқашалар бошланарди. Китоблар ўқиларди. Кўпинча талабаларга амалий дарс касалларнинг ҳузурида ўтказиларди. Ҳозирги кунда шифохоналар ёнида жойлашган тиббиёт куллияларида шунга ўхшаш ҳолат бўляпти. Дамашқдаги Бемористони-Нурийда таълим олган Ибн Абу Усайбаъа шундай дейди: «Ҳаким Муҳаззабиддин ва ҳаким Имрон Бемористондаги касаллар муолажасидан фориғ бўлишгунча бирга бўлдим. Шундан кейин шайх Розийюддин ар-Раҳбий билан ўтираман ва касалларга қандай ташхис қўйишини, касалларнинг умумий ҳолатини тавсифлашини ва уларга ёзадиган муолажа усулларини кўраман ҳамда у билан касаллар ва уларни даволаш усуллари ҳақида мубоҳаса этаман».\nИслом Тарих шифохона Махсус Мақолалар\n1406 17:47 05.06.2020\n667 13:30 05.06.2020\n676 19:30 04.06.2020\n767 19:00 04.06.2020\n6344 14:30 04.06.2020


Apple'нинг кузда кутилаётган барча девайслари билан танишинг - Terabayt.Uz\nApple'нинг кузда кутилаётган барча девайслари билан танишинг\nЖорий йилнинг кузида америкалик ахборот технологиялари ишлаб чиқарувчиси Apple бизни учта iPhone моделларидан ташқари, бошқа аппарат маҳсулотларининг янгиланган талқинлари билан ҳам хурсанд қилади. TF International Securities компанияси таҳлилчиси Минг-Чи Куога кўра, купертинолик гигант ҳаттоки бир неча йиллардан буён унутиб қўйган гаджетларини ҳам янгилашни режа қилган.\nХўш, Apple сентябрдаги тақдимотда нималарни тақдим қилмоқчи? Қуйида бу рўйхат билан яқиндан танишамиз.\nДисплей диагонали 5,8, 6,1 ҳамда 6,5 дюймли бўлган янги iPhone девайслари;\nFace ID қиёфани сканерлаш технологияси татбиқ қилинган ва экрани 11 дюймли бўлган iPad Pro планшети;\nMacBook, MacBook Pro (тақдим қилинди), iMac ҳамда Mac Mini + янги ва қиммат бўлмаган ноутбук;\nДисплей диагонали 1,57 ҳамда 1,78 дюймгача бўлган Apple Watch "ақлли соати";\nСимсиз қувватлаш тизими жорий қилинган ҳамда AirPower қувватлаш панелига эга бўлган AirPods овозли ёрдамчи гаджети;\nКуонинг қайд этишича, Apple бу йил Face ID функцияси ўрнатилган, шунингдек экрани катталаштирилган iPad Pro девайсини тақдим қилади. Энди планшетларда ҳам Home тугмасидан воз кечилиши натижасида планшет экранининг ромлари қисқариб, планшет ўлчамини сақлаган ҳолда, дисплейни кенгайтириш имкони мавжуд бўлади. Аниқроғи, дисплей диагонали 11 дюймга етади.\nЯнги Mac Mini нимаси билан ўзига хос?\nЖаноб Куонинг таъкидлашича, янгиланган Mac Mini ҳам кузда тақдим қилинади. Таҳлилчининг ишонч билан айтишича, бу йил кузда Apple ўз ваъдасининг устидан чиқади ҳамда янги авлод десктоп компьютерини ишлаб чиқаради. Унинг бош ўзига хослиги нархининг анча пастлигида. Ҳозирча бошқа жиҳатлар ҳақида маълумот йўқ.\nЯнги Apple Watch\nApple Watch, кутилганидек, ҳозирги авлодга қараганда каттароқ дисплей билан таъминланади. Аниқроғи янги "ақлли соат"нинг экрани 15% га катталашади. Фойдали майдонннинг ҳажми ошиши эвазига ундан унумли фойдаланиш имкони ҳам ошади. Ишлаб чиқарувчи пульсометр сенсорини ҳам янги функциялар билан бойитади.\n#Apple Mac #Apple Watch


Сайёранинг 16 та энг қиммат материали\n11:24 / 24.05.2017\n16. Заъфарон – бир грамм учун 11 доллар\nБу ноёб зиравор бўлиб, ўзига таъм ва фойдани жамлаб олган. Уни ишлаб чиқариш жуда қийин, ҳиди, таъми ва фойдали хусусиятлари эса бошқа зираворлар олдида тенгсиздир.\n15. Олтин – бир грамм учун 56 доллар\nЭнг машҳур қимматбаҳо металл дунёдаги аксарият аёлларда бор. Қадимдан у “сиғиниш” объекти бўлиб келган. Дунёдаги энг гўзал барча нарса айнан у билан таққосланади.\n14. Родий – бир грамм учун 58 доллар\nОқолтин гуруҳидаги металл, жуда ноёб. Ер қатламининг 1 тоннасида атиги 0,001 г родий бор.\n13. Оқолтин (платина) – бир грамм учун 60 доллар\nКумуш-пўлат рангдаги ноёб металл. У худди олтин каби кислоталар, ишқорлар ва бошқа бирикмаларнинг таъсирига чидамли.\n12. Метамфетамин – бир грамм учун 100 доллар\nАмфетаминдан ишлаб чиқилган, оқ кристалл бу модда қонун билан тақиқланган.\n11. Каркидон шохи – бир грамм учун 110 доллар\nТиббий соҳада жуда юқори қийматга эга, шунингдек, пичоқлар учун соп тайёрлаш мақсадида ҳам фойдаланилади. Каркидонлар браконьерлар туфайли йўқ бўлиб кетиш хавфи остида қолган.\n10. Героин – бир грамм учун 130 доллар\nОнгни ўзгартирувчи опиат. У билан ҳеч қачон юзма-юз келмаган маъқул. Фильмларга кўра, уни топиш мураккаб, айнан шунинг учун ҳам у қиммат туради.\n9. Кокаин – бир грамм учун 236 доллар\nБу наркотик модда қиммат бўлишига қарамай, яхши ҳеч нарса олиб келмайди. Оқ кристалл кукун жуда жиддий хавфга эга. Аввалги гиёҳванд моддадан анча “тоза” ва табиий, деб ҳисобланади, шунинг учун қимматроқ туради.\n8. ЛСД – бир грамм учун 3000 доллар\nНаркотиклар ичига кирувчи психофаол модда. Узун ва қиммат ўлим йўли. Бу ярим синтетик наркотикни ишлаб чиқариш жараёни анча мураккаб, шунинг учун қиймати ҳам юқори.\n7. Плутоний – бир грамм учун 4000 доллар\nКумуш-оқ рангдаги оғир мўрт радиофаол металл. Ядро қуроли, атом реакторлари учун ядро ёқилғиси ва фазовий аппаратлар учун қувват манбаи сифатида қўлланилади.\n6. Паинит – бир грамм учун 9000 доллар\nБу тош шу даражада ноёб-ки, ҳаттоки у ҳақда деярли ҳеч ким билмайди ҳам. Тўқ сариқ ёки қизғиш-жигар рангдаги минерал атиги 65 йил аввал очилган. Бугунги кунда дунёда фақатгина бир неча юзта кристалл бор.\n5. Тааффеит – бир грамм учун 20000/ бир қирот учун 4000 доллар\nҚимматбаҳо тош. Сирень, пушти, қизил рангда ва ҳаттоки рангсиз бўлиши мумкин. У олмослардан миллион мартага ноёброқ, шу сабабдан афсонага айланиб кетган. Аммо заргарлик буюмларини ишлаб чиқаришда унга талаб юқори эмас.\n4. Тритий – бир грамм учун 30000 доллар\nНур манбаларида, масалан, тритийли нур беришда фойдаланилади. Бир килограмм тритийни ишлаб чиқариш тахминан 30 млн. долларга тушади.\n3. Олмос – бир грамм учун 55000 доллар\nДунёдаги энг машҳур қимматбаҳо тош. У ҳақда ҳар бир қиз бола орзу қилади.\n2. Калифорний – бир грамм учун 25–27 млн. доллар\nЭнг қиммат элемент, 1950 йилда очилганидан бери атиги бир марта яратилган.\n1. Антимодда – бир грамм учун 62,5 трлн. доллар\nЕрдаги энг қиммат субстанция (доим ҳаракатланиб, ўзгариб, ривожланиб турадиган материя, бутун борлиқнинг бирламчи асоси). Миллиграмм позитронларни ишлаб чиқариш тахминан 25 млн. долларга тушган. Келажакда антимоддани фазовий кемалар учун ёқилғи сифатида қўллаш мумкин. Аммо, атиги бир граммни яратиш учун, бутун дунё бутун бир йил давомида тўхтовсиз ишлаши лозим.\nБонус: нефрит тош – 170 миллион доллар\nМьянмадаги кончилар мамлакат шимолида Качин штатидаги конда дунёдаги энг катта нефрит тошини топишди. Баландлиги 14 фут ва узунлиги 19 фут келадиган тош тахминан 200 тонна келади. У Хитойга юборилади, ҳамда қимматбаҳо тақинчоқлар ва ҳайкалтарошлик намуналарида ишлатилади.\nолмос олтин қимматбаҳо тошлар\nАфрикада ўта ноёб рангсиз олмос топилди\nГерманиянинг 72 тонна олмосдан иборат Нёрдлинген шаҳарчаси қандай пайдо бўлган?\nДунёдаги энг катта пушти олмосни ҳеч ким сотиб олишни истамади


Светлана Радзивил «лицензиялар йили»да барчага омад тилади\n30 декабрь, 2018, 20:47\nТеглар:Светлана Радзивил | Енгил атлетика\nСветлана она бўлди, яна машғулотларга қайтди ва катта спортда муваффақият қозонди.\n«Миллий спорт мукофоти-2018» тантанали тақдирлаш маросимида «Йилнинг энг яхши аёл спортчиси» йўналишида Светлана Радзивил ғолиб бўлди. Қайд этиш лозимки, енгил атлетикачимиз учун йил нафақат омадли, балки ўзига яраша қийин ҳам бўлди. Светлана она бўлди, яна машғулотларга қайтди ва катта спортда муваффақият қозонди. Баландликка сакраш баҳсларида юртимиз шарафини ҳимоя қиладиган Радзивил Жакартада Осиё ўйинлари рекордини янгилаган ҳолда, ушбу мусобақанинг уч карра ғолибасига айланди.\n«Ана шундай катта тадбирда йилнинг энг яхшиси бўлиш мен учун шараф. Жуда ёқимли бўлди. Мен доимо ўз устимда ишлаб, халқаро мусобақаларда Ўзбекистон шарафини муносиб ҳимоя қилишга ҳаракат қиламан. Она бўлиб спортга қайтганимдан сўнг бундай натижага эришиш осон бўлгани йўқ. Аммо, барчаси ўйлаганимдек бўлди. Меҳнатимни ана шундай тақдирлагани учун Миллий олимпия қўмитасидан миннатдорман. Ушбу номинацияда номзод бўлишнинг ўзи ютуқдир. Ғолиб бўлиш эса катта муваффақият ҳисобланади. Барча спортчиларни ҳурмат қиламан. Биз ўз ишимизнинг ашаддий мухлисларимиз. Янги йилда барчага муваффақият, соғлиқ, куч тилайман. Аҳир бизни «лицензиялар йили» кутмоқда. Унда Токио 2020 Олимпия ўйинларига йўлланма берувчи мусобақалар бўлади», – деди Светлана Радзивил.


Исломий давлатни тиклаш учун ҳаракат қилиш фақат араб давлатларига чекланганми» деган саволга жавоб - | Hizb-Uzbekiston.info\nHome›САВОЛ-ЖАВОБЛАР›Исломий давлатни тиклаш учун ҳаракат қилиш фақат араб давлатларига чекланганми» деган саволга жавоб\nҚадрли амиримиз, Аллоҳдан сўрайман, сизга тавфиқ ато этиб, бизга Ўз изни ила, сизнинг қўлингиз билан тезроқ нусрат берсин, чунки Аллоҳ ушбу ишнинг эгасидир. Аллоҳга гувоҳлик бераман, сиз яхши авлод учун яхши аждодсиз…\n«Ҳизб ут-Таҳрир тушунчалари» китобининг 79 саҳифасида бундай ибора келган:\n«Ислом даъватини ёйиш ва бу йўлда сиёсий кураш олиб бориш Ҳизб ўзига мажол (фаолият майдони) қилиб белгилаган жамиятда бўлади. Ҳизб ут-Таҳрир бутун Ислом оламидаги жамиятни битта жамият деб эътибор қилади. Чунки унинг барча масаласи битта, яъни Ислом масаласидир. Лекин Ҳизб араб юртларини исломий юртларнинг бир қисми сифатида бошланиш нуқтаси қилиб белгилайди. Ҳизб Буюк Исломий давлатнинг ўзаги сифатида араб юртларида Исломий давлатнинг вужудга келишини бу йўлдаги табиий қадам, деб билади».\nШунингдек, «Ҳизбий уюшма» китобида ҳам бундай ибора келган:\n«Шунга кўра, барча Ислом юртларини ўз ичига оладиган Исломий давлатнинг негизи бўладиган Исломий давлат араб юртларида пайдо бўлиши табиийдир. Араб юртларида Исломга даъват қилиш шарт бўлгани каби бошқа исломий юртларга ҳам даъват юборилиши шарт. Фаолиятни араб юртларида бошлаш дегани исломий юртларнинг барчасини Исломий давлатда бирлаштирмагунча араб юртларидан бошқа ерда фаолият олиб борилмайди, дегани эмас. Балки араб юртларида Исломий давлат барпо қилиш учун иш олиб борилади, сўнгра бу давлат қўшни юртларга – улар араб юртлари ёки бошқа юртлар бўлишидан қатъий назар – кенгайиб боради».\nУшбу иборалар биз – Халифалик давлатини барпо этиш учун фаолият қилишимизда мўлжаллаган давлат фақат араб давлатлари бўлишини, қолган араб бўлмаган давлатларда эса Ислом давлатини барпо қилишдан бошқа мақсадда фаолият қилишимизни англатадими? Хусусан, Аллоҳнинг изни ила, яқинлашиб келаётган Исломий давлатнинг негизи аввало араб давлатларида бўлиб, кейин бошқа исломий юртларга тарқалиши ҳам айтилган.\nМенга шу нарса қоронғу бўлиб қолгани боис, сиздан асосан, шу иборадан нима мақсад қилинганини ёритиб берасиз деб умид қиламан. Сиз амиримизга Аллоҳ барака ато этиб, сиз орқали ва сизнинг қўлингиз билан фатҳлар берсин!\n«Тушунчалар» ва «Уюшма» китобида келтирилган бу икки иборадан ҳам – давлат барпо этиш учун фаолият қилиш араб давлатларига чекланган, деган нарса тушунилмайди. Чунки икки иборада ҳам бу табиий нарса экани айтилган, холос. Гап шундаки, аслида Ислом давлати араб давлатларида бўлиши керак, бошқасида бўлмаслиги керак, чунки араб тили Ислом тили бўлиб, у Исломни тушуниш ва ижтиҳод қилиш учун зарур. Шу боис ушбу давлат араб тилида сўзлашувчи араб давлатларида барпо бўлгани яхши ва маъқул. Лекин баъзан бу рўёбга чиқмай қолиб, давлат ноараб давлатларда барпо бўлади. Чунки барча исломий олам Халифалик давлати барпо бўлишга яроқлидир, гарчи араб давлатлари унданда яроқлироқ бўлса ҳам. Ҳизб давлат барпо қилиш учун ўз фаолиятини фақат араб давлатларига чекламайди, балки айни ғояси сари ноараб давлатларида ҳам фаолият олиб боради.\nБироқ Ҳизб араб давлатларида таъсис топди ва ўша ерда фаолият бошлади, бошланишда мажол араб давлатлари бўлди, чунки Ҳизб ўша ерда бор эди ва ўша ерда фаолият қиларди. Кейинчалик даъват араб давлатлари ташқарисига кенгайиб, Ҳизб хорижда ҳам ўз вазнига эга бўлгач, ўз мажолини ҳам кенгайтирди ва хоҳ арабий бўлсин, хоҳ арабий бўлмасин, исломий юртларда Халифалик барпо этиш учун фаолият қиладиган бўлди. Шунинг учун агар ушбу табиий нарса рўёбга чиқиб, давлат араб давлатларида барпо бўлса Аллоҳга ҳамд айтамиз, аммо бошқа исломий юртларда барпо бўлса, бунга ҳам Аллоҳга ҳамд айтамиз!\n«Роббингиз Ўзи хоҳлаган нарсани яратади ва ихтиёр қилади» [Қасос 68]\nАллоҳнинг Ўзи мададкор.\n20 зул-ҳижжа 1435ҳ\n14 октябр 2014м\n«Ақоидий мушкулликлар ва сиёсий кризис» китоби муаллифи доктор Ҳоким Митярийга Айримларнинг марказлашиш нуқтаси фақат Сурияда бўлади, деган қаноати тўғрисидаги саволни жавоби «Ҳизб ут-Таҳрирнинг таълим программаси борми?» деган саволга жавоб Инсоннинг нав ғаризасига нисбатан нуқтаи назари тўғрисидаги саволга жавоб\nTagsараб давлатлариИсломий давлаттиклаш


борлиги яхши, одамларнинг мушкулини анча осон қилади. Масалан, тест синовлари натижаларини интернет орқали қийналмасдан билиб олиш мумкин, ...\nтаълим муассасаларининг бакалавриатига ўқишга кириш учун ўтказилган тест синовларининг ўнинчи куни (7 август) натижалари эълон қилинди. Бу ... – Ўзбек тили ва адибиёти таълим йўналиши – 232,1 балл (176,1 балл тест синовлари натижаси, 56 балл касбий (ижодий) имтиҳон натижаси);- Тошкент ...\nтест маркази ўз расмий Телеграм каналида Қурбон ҳайити муносабати билан имтиҳонлар бошқа кунга кўчирилганини маълум қилди. Унга кўра, Ўзбекистон ... таъминлаш мақсадида жорий йилнинг 11август куни ўтказиладиган тест синовлари қуйидаги муддатларга кўчирилганлиги маълум қилинади (абитуриент ...\nтаълим муассасаларининг бакалавриатига ўқишга кириш учун ўтказилган тест синовларининг еттинчи куни (5 август) натижалари эълон қилинди. ДТМ ... тилли гуруҳларда таълим йўналиши – 130,6 балл. Эслатиб ўтамиз, тест синовлари натижаларини шахсий кабинет орқали яъни cabinet.dtm.uz сайти ...\nқарори билан жорий йилги тест синовлари июль-август ойларида ўтказилиши белгиланди. Шунингдек, жорий йилда ҳам тест натижалари ДТМнинг расмий веб-сайтида эълон қилинади. ... балл эълон қилишда тартиб бироз бошқачароқ бўлади. Яъни абитуриент тест синовидан тўплаган баллари ҳақидаги маълумотни тест топширган кунининг ...\nтаълим муассасаларига тест синовлари орқали қабул қилиш тизимини такомиллаштириш бўйича қўшимча чора-тадбирлар тўғрисидаги Президент қарори қабул қилинди. Бу ҳақда ... мувофиқ: 2019/2020 ўқув йили қабулидан бошлаб абитуриентларга тест синови топшириладиган фанлар мажмуаси бир хил бўлган учтагача бакалавриат ...\nяна бир талаба Давлат тест марказини (ДТМ) судга бериб, ютиб чиққани ҳақида хабар тарқалди. Бу сафарги ғолиб Камола Ботирова бўлди. Ҳисоб бўйича бу саноқли ойларда ... 2018 йилда Тошкент давлат тиббиёт академиясига ҳужжат топшириб, тест синовларидан етарлича балл тўплагани айтилади. Бироқ у тўплаган балл ...\nвазирлиги ДТМнинг тест тизимига киритишни режалаштираётган ўзгаришлари бўйича ўз хулосаларини берди, дея хабар берди блогер Шаҳноза Тўрахўжаева. Унда лойиҳа бўйича ... ишлаб чиқишни талаб қилган. Лойиҳадаги энг баҳсли ўринлардан бири – тест синовларини такрор топшириш учун энг кам иш ҳақининг 1 баравари миқдорида ...\nимтиёзли тавсияномаларини қўлга киритиш учун республика бўйлаб тест синовларини топширишмоқда. тест синовлари Ўзбекистон Республикаси ... Ўзбекистон Республикаси Вазирлар Маҳкамаси ҳузуридаги Давлат тест маркази томонидан олинади. Мудофаа вазирлиги матбуот хизматидан ...\nтест синовларининг бешинчи куни 162 нафар абитуриент имтиҳонлардан четлаштирилди\nолий таълим муассасаларига кириш тест синовларининг бешинчи куни 1-сменаси 17 та олий таълим муассасаларининг 35 та таълим йўналишида тест синовлари бир вақтда соат 8:00 дан ... Азиз Абдуҳакимов ўзининг Фейсбукдаги саҳифасида маълум қилди. «тест синовларида иштирок этиши лозим бўлган 30 минг 150 нафар абитуриентдан ...


Тошкент вилояти “МЕНДАН КЕТГУНЧА, ЭГАСИГА ЕТГУНЧА...” қабилида таъмирдан чиққан томнинг машмашаси - Истеъмолчилар ҳуқуқларини ҳимоя қилиш Агентлиги\nИстеъмолчиларнинг коммунал соҳадаги муаммолари ҳамиша долзарб мавзулардан бири ҳисобланади. Айниқса, кўп қаватли уйларнинг яқиндан таъмирдан чиқарилган томидан сув ўтиб кетса истеъмолчига қанчалик моддий ва маънавий зарар келтиради.\nАна шундай ҳолат юзасидан Истеъмолчилар ҳуқуқларини ҳимоя қилиш агентлигининг Тошкент вилояти ҳудудий тузилмасига Олмалиқ шаҳрида истиқомат қилувчи Е.С.дан мурожаат тушди. Бу уйнинг том қисми “Олмалиқ КМК” АЖ Уй-жойларни таъмирлаш ва улардан фойдаланиш бошқармаси томонидан сифатсиз таъмирланганлиги сабабли, кучли шамол ва ёмғирдан сўнг хонадонига сув ўта бошлаган ва уйни хароб ҳолатга келтирган.\nМурожаатда қайд этилган ҳолатлар бўйича тегишли чоралар кўрилишни сўраб “Олмалиқ кон металлургия комбинати” АЖ ва Тошкент вилояти уй-жой коммунал хизмат кўрсатиш бошқармасига мурожаат қилинди. Ўз навбатида комбинат мутахассислари томонидан истеъмолчи истиқомат қилаётган 5-кўп қаватли уйнинг том қисми қайтадан таъмирлаб берилди ва истеъмолчи муаммоси ижобий ечим топди.


Эдинбург герцоги шифохонага ётқизилди\nЛондонда Эдинбург герцоги, қиролича Елизавета II’нинг турмуш ўртоғи 99 ёшли шаҳзода Филипп шифохонага ётқизилди. Бу ҳақда Букингем саройи матбуот хизматига асосланиб АР нашри хабар бермоқда.\nШаҳзода Филипп ўзини ёмон ҳис қила бошлагач, 16 феврал куни кечқурун қирол Эдуард VII номидаги хусусий клиникага жойлаштирилган. Сарой матбуот хизмати герцогнинг шифохонага ётқизилишини шошилинч эмас, эҳтиёт чораси сифатида баҳолаган, шахсий шифокор шуни тавсия қилгани қайд этилган.\nШаҳзода кўрик учун олиб борилгач, бир неча кунни шифокорлар кузатувида ўтказадиган бўлган.\nЯнвар ойида қиролича ва унинг турмуш ўртоғи коронавирусга қарши эмланганди. Тахт вориси, шаҳзода Уэльский ва унинг рафиқаси Камилла феврал ойи бошида вакцинанинг илк дозасини қабул қилишди. Шаҳзода Чарльз 2020 йилнинг баҳорида коронавирусга чалинганди.\nBBC News манбаси хабар қилишича, Эдинбург герцоги ўзини ёмон ҳис қилиши коронавирус билан алоқадор эмас. Қиролича Виндзор қасрида қолган.\nШаҳзода Филипп шу йилнинг 10 июнида 100 ёшни қаршилайди. У 2017 йилдан кейин оммавий тадбирларда иштирок этмай қўйган, у ўша йили йўл-транспорт ҳодисасига йўлиққач, автомобил ҳайдашни бас қилган.\n2011 йилда герцог қон томирларидаги муаммо туфайли шошилинч равишда жарроҳлик амалиётини бошдан кечирган, 2018 йилда у яна жарроҳлик столига ётган. Сўнгги марта у 2019 йил декабрида шифохонага олиб борилган, ўшанда у профилактика мақсадида режали равишда даволангани маълум қилинганди.\nПандемия бошидан буён қиролича Елизавета II Виндзор қалъасида ўзини изоляция қилган. У ҳужжатлар билан ишламоқда, телефон мулоқотлари ўтказмоқда ва видео-конференцияларда иштирок этмоқда. Шу билан бирга, унга 24 ходим хизмат кўрсатмоқда - смена бўйича 12 нафардан. Смена аввалида улар бир ҳафта давомида ўзларини иҳоталашади ва коронавирус тестини топширишади. Улар уч ҳафтадан ишлашади.\n2020 йил октябрида қиролича илк марта ўзини иҳоталаш режимини тўхтатиб, Скрипалнинг «Новичок» билан заҳарланиши бўйича ишни тадқиқ қилган Портон-Даун лабораториясининг ҳарбий экспертлари билан учрашганди.\nХабар қилишларича, декабрда қиролича ва унинг турмуш ўртоғи илк марта Виндзорда Рождествони оиланинг қолган аъзоларисиз ўтказишган.


Ўзбек-қирғиз киноижодкорларидан туҳфа - zarnews.uz\nСамарқанд шаҳридаги «Шарқ юлдузи» кинотеатрида буюк қирғиз адиби Чингиз Айтматовнинг «Сарвиқомат дилбарим» асари асосида ишланган бадиий фильм Самарқанд жамоатчилигига тақдим қилинди.\nТақдимотда Ўзбекистон Ёзувчилар уюшмаси, маънавият ва маърифат маркази вилоят бўлимлари, вилоятдаги олий ўқув юртлари мутасаддилари, касб-ҳунар таълими муассасалари вакиллари, ижодкорлар иштирок этди.\n- Президентмизнинг жорий йил 2 апрелдаги «Буюк адиб ва жамоат арбоби Чингиз Айтматов таваллудининг 90 йиллигини кенг нишонлаш тўғрисида»ги қарори ижроси доирасида ишланган ушбу фильм Ўзбекистон ва Қирғизистон киноижодкорларининг ҳамкорлиги маҳсулидир, - дейди «Республика кинопрокат маркази» давлат унитар корхонаси вилоят филиали раҳбари Ф.Розиқов. - Фильм қаҳрамонларининг икки миллат вакиллари эканлиги азалий қардошлигимиз, урф-одат ва қадриятларимиз муштараклигини ифодалайди.\n- «Сарвиқомат дилбарим» қиссасини ҳаяжон билан мутолаа қилмаган китобхон бўлмаса керак, - дейди Ўзбекистон Ёзувчилар уюшмаси вилоят бўлими раҳбари Т.Тугалов. - Бугун 180 дан зиёд тилга таржима қилинган бу муҳаббат қиссаси ҳамон севимли асар ҳисобланади. Инсон кўнглининг оташин куйчиси қиссаси асосида икки қардош халқ киночилари томонидан суратга олинган янги фильм асарнинг бадиий қимматининг ошишига хизмат қилади.\n«Ўзбеккино» миллий агентлиги буюртмаси асосида «Ёшлар ижодий тажриба студияси» томонидан ишланган фильм Тошкент, Наманган вилоятлари, Қирғизистон Республикаси ҳудудида тасвирга олинган.\nЁш режиссёр Сарвар Каримов экранлаштирган фильмда Матёқуб Матчонов, Бобур Йўлдошев, Улуғбек Қодиров сингари тажрибали актёрлар асар қаҳрамонларини талқин этишган.\nБош қаҳрамон Илёс образини Адиз Ражабов, Асал ролини Қирғизистон академик театри актрисаси Мадина Талипбек, Хадича ролини яна бир қирғиз актрисаси Элина Абай қизи маҳорат билан ижро этган.


«Ал-Кутубия масжиди минораси»: Черчилл чизган суратни Анжелина Жоли 11,5 миллион долларга сотди\n«Ал-Кутубия масжиди минораси»: Черчилл чизган суратни...\n02.03.2021 09:46 0 1447\n«Ал-Кутубия масжиди минораси».\nБуюк Британия собиқ бош вазири Уинстон Черчилл чин маънода серқирра инсон эди: сиёсатчи, ҳарбий, журналист, ёзувчи, рассом...\nЯқинда Голливуд юлдузи Анжелина Жоли Черчилл ижоди маҳсули — «Ал-Кутубия масжиди минораси» суратини кимошдида сотиб, яхшигина пул ишлаб олди. Бу асарни унга собиқ турмуш ўртоғи Брэд Питт ўн йил илгари совға қилган. Сурат «Christie's» аукционида рекорд сумма — 8,28 миллион фунт стерлинг (11,5 миллион доллар)га сотилди.\nМутахассислар бошида Черчиллнинг ушбу асари 1,5-2,5 миллион фунт стерлинг ($2–3,4 млн. доллар)га кетишини мўлжаллашаётганди. Унинг янги соҳиби номи маълум қилинмади.\n«Ал-Кутубия масжиди минораси»да Марокашнинг Марракеш шаҳридаги олисларда Атлас тоғлари кўриниб турган кўҳна масжид тасвирланган. Черчилл асарни 1943 йили Касабланка конференциясидан сўнг битказиб, АҚШ президенти Франклин Рузвельтга совға қилган.\nАсар Рузвельтнинг ўғли Элиотга мерос қолган, кейинчалик бир неча марта эгалари алмашиб, кўргазма ва кимошдиларга қўйилган, охири Брэд Питт 2011 йили сотиб олганди.\nУинстон Черчилл анжелина жоли Брэд Питт «Ал-Кутубия масжиди минораси»\nМаданият 04/02, 19:09\nЧерчилл чизган расм сотувга қўйилади\nМаданият 03/10, 09:56\n«Forbes» энг кўп маош олувчи актрисаларни эълон қилди\nХориж 11/09, 14:55\nСодиқ Хон ғазабда: Черчиллнинг Лондондаги ҳайкалига ёзиб кетишди


Италия футбол федерацияси жамоаларга бештадан ўйинчи алмаштиришга рухсат берди\nИталия футбол федерацияси (FIGC) 2019/20 йилги мавсум якунига қадар миллий чемпионат ўйинларида жамоаларга учта ўрнига бешта футболчи алмаштиришга рухсат берди. Бу ҳақда ташкилот расмий сайти хабар тарқатди.\nРоналду дунёдаги илк миллиардер футболчига айланди\nШунингдек, у 1 млрд доллардан ортиқ пул топган тарихдаги учинчи спортчи бўлди.\nЎзбекистонинг ЖЧ-2022 саралаши доирасидаги қолдирилган ўйинлари қачон ўтказилиши маълум бўлди\nУнга кўра, шу йил 31 март куни ўтиши керак бўлган ва коронавирус сабаб қолдирилган Яманга қарши сафардаги ўйин 13 октябрь куни ўтказилади. Ўйиннинг қайси стадионда ўтиши Яман футбол федерацияси томонидан тасдиқланади.\nХабар қилинишича, барча ҳудудларда уларнинг тоифасидан қатъи назар қуйидаги карантин талаблари сақлаб қолинмоқда\nЗангиотада 21 ёшли йигит бир одамни белкурак билан уриб, ўлдириб қўйди\nТошкент вилояти. 2020 йилнинг 30 май куни соат тахминан 12:00 да Зангиота тумани Бўзсув қўрғони Маданият кўчасида, 38 ёшли Х.Б. 21 ёшли Б.Н. билан ўзаро оғзаки келишмовчилик оқибатида жанжаллашиб қолади. Кейинчалик Б.Н. уйидаги белкурак билан Х.Б. танасининг юз ва оёқ...\nФутбол бўйича Суперлига баҳслари 13 июндан бошлаб давом эттирилади\nТаълим муассасалари очилмоқда, спорт мусобақалари яна давом эттирилади. Европа карантинни юмшатишнинг навбатдаги босқичига ўтди\n1 июндан бошлаб Европанинг бир қатор мамлакатлари коронавирус пандемияси туфайли жорий этилган чекловларни юмшатмоқда.\nРиштонда болалар-ўсмирлар спорт-мактабини таъмирлашдаги талон-торожликлар фош этилди\nБош прокуратура ҳузуридаги Департаментнинг Риштон туман бўлими томонидан ўтказилган терговга қадар текширувда, буюртмачи Фарғона вилояти «Ягона буюртмачи хизмати инжиниринг компанияси» билан пудратчи «М-Р» хусусий фирмаси ўртасида тузилган шартномага асосан Риштон тумани болалар-ўсмирлар спорт мактаби марказий футбол ўйингоҳида бажарилган 1,3 млрд...\nШвейцариялик теннисчи 2019 йилнинг 1 июнидан 2020 йилнинг 1 июнь кунига қадар 106,3 миллион АҚШ доллари миқдорида даромад топган.\nФутбол бўйича Ўзбекистон чемпионати 5 июндан давом эттирилади. Бу ҳақда Республика махсус комиссияси қарорида маълум қилинди.\nФутбол бўйича Англия кубоги баҳслари давом эттириладиган сана маълум қилинди\nФутбол бўйича Англия кубоги доирасидаги баҳслар давом эттириладиган сана маълум қилинди.\nShowing 141-152 of 935 items.


Бирликчилар «Эрк» билан бир сафда\nШайбон «Эрк» демократик партияси вакиллари, инсон ҳуқуқларини ҳимоя қилиш жамиятлари аъзолари Бош прокуратура олдида бир неча кундан буён ўтказаётган норозилик акциясига 20 октябрь куни «Бирлик халқ ҳаракати» партияси фаоллари ҳам қўшилди.\n- «Эрк» аъзоларининг қамоққа олиниши, уларнинг уйларида тинтув ўтказилиши бирликчиларни ҳам бефарқ қолдиргани йўқ, - деди партия фаолларидан бири Озодлик мухбири билан суҳбатда.\nАкция иштирокчиларининг таъкидлашича, сўнгги вақтларда сиёсий мухолифат вакилларига нисбатан тазйиқ ва таъқиблар, айниқса, кучайган. Бу ҳолат уларни бирлашишга ундамоқда. «Бирлик» аъзосининг сўзларига қараганда, келажакдаги фаолиятни кўзлаб фикр юритиладиган бўлса, мухолифат ўзаро бирлашиб ҳаракат қилиши керак.\n«Эрк» партияси аъзоси Аъзам Турғуновнинг айтишича, норозилик акцияси бир неча кундан буён давом этаётганига қарамай, «Эрк»нинг мусодара қилинган мол-мулкини қайтариш тўғрисидаги талаб хусусида прокуратура вакиллари ҳамон сукут сақламоқда.\n«Эрк»нинг икки аъзоси, 14 октябрдаги пикетда иштирок этгани учун беш кунлик қамоқ жазосига ҳукм этилган Абдуҳошим Ғафуров ва Тошпўлат Йўлдошев 20 октябрь куни озодликка чиқарилди.\n«Озодлик» мухбири билан суҳбатда улар ўзларининг сиёсий фаолиятини яна давом эттиришини маълум қилди.\n«Эрк» аъзоси Ойгул Маматова партиянинг мол-мулкини қайтариш талаби билан 14 октябрдан буён очлик эълон қилган. Хабарларга қараганда, унинг соғлиғи тобора ёмонлашиб бормоқда. Шу боис О.Маматова Бош прокуратура олдидаги норозилик акцияси иштирокчилари сафига қўшила олмаётир. Бироқ у талаблар тўла қондирилмагунча, очликни давом эттиришини айтмоқда.


ТОҒЛАРДАН ИЛҲОМЛАНГАН ШОИРА - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 04 Июн 2015\tКӯришлар: 1707\n2011 йилгача Панжакент шаҳар педагогика билим юртида тожик тили ва адабиёти фани ўқитувчиси сифатида фаолият юритган. Айни пайтда «Адиб» нашриётида ишлаб келмоқда.\n«Пироҳани нур» («Нур хирқаси»), «Парвоз дар қафас» («Қафасдаги парвоз») номли китоблари чоп этилган.\n2012 йилдан буён Тожикистон Ёзувчилар иттифоқи аъзоси. Шунингдек, «Падида» номли адабиёт мукофоти лауреатидир.\n-Дунё яралибдики, шеър ва шеъриятга турфа таъриф берилади. Шеър киши қалбига мусиқадай равон сингадиган сурур, сизнинг-ча у нима? Шеърга қандай таъриф берган бўлардингиз?\n-Шеър ҳиссиёт ва ҳолат тасвиридир. Яъни, шеър бир ҳолатки, шоир уни тасвирга солади. Аниқроғи, шоир шеърни руҳан яратади. Уни ёқимли мусиқа сингари қабул қилиб, қалбида пиширади, сўнгра хотирада сақлаш учун қоғозга туширади. Бу шундай бир жараёнки, ҳолат, илҳом, ҳиссиёт, ҳаяжон, билим ва ўткир истеъдод воситасида инсон вужудидан ташқарига чиқаради. Бу ҳолат ҳам залворли ва ҳам ёқимлидир. Айтишларича, ҳақиқий ижодкорларнинг (шоир, ёзувчи, рассом, санъаткор ва бошқалар) руҳияти буюк коинот билан махсус алоқага эга, бунинг ажабланарли жойи йўқ... Тасаввур қилинг, шеър ёзиш жараёнида инсон бутунлай томчи зарраларга айланади ва қоғозга тўкилади, ундан эса, руҳ чечаги бўлиб, шеър униб чиқади. Шеърият менинг назаримда том маънодаги гўзалликдир.\n-Сизга илҳом қачон келади? Шеър ёзишда вақт танлайсизми?..\n-Ижоднинг аниқ вақти йўқ. Илҳом ҳар лаҳзада одамни чулғаб олиши мумкин. Шахсан менинг ўзимда бу жараён гоҳида таом тайёрлаётганимда, гоҳида кир юваётганимда ва гоҳо эса, боғларни айланганимда пайдо бўлади. Бундай лаҳзаларда барча ишимни ташлаб, қоғозу қалам ёнига югураман. Токи бирор бир мисра ёки байтни эсдан чиқармасдан варақларга муҳрлаб қўяйин дейман. Шеър танҳоликни хоҳлайди. Баъзи бир одамлар бу ҳолатни илҳом дейди. Аксар вақтларда бир неча муддат бирор нарса ёзолмайман ва яна бир неча кун давомида ижод оламига шўнғийман. Аслида кам ёзаман, каммаҳсул ижодкорман.\n-Кимларнинг асарларини ўқийсиз? Сизнинг ижодингизга уларнинг таъсири қандай?\n-Асосан, мумтоз асарларни мутолаа этишни яхши кўраман. У насрми ё назм бўлишидан қатъий назар, Рўдакий, Сино, Фирдавсий, Хайём, Саъдий, Ҳофиз, Мавлавий, Аттор, Жомий, Восифий, Соиб, Бедил, Иқбол ва умуман, бизнинг барча аждодларимиз ижоди жаҳон аҳлини мафтун этиб келган. Дунё аҳли уларнинг асарларини ўрганиш учун форс-тожик тилини ўрганади. Қаранг, қандай фахрланарли ҳол! Бундай улуғлардан кейин бошни баланд кўтариб шоирлик даъво қилишнинг ўзи ҳам осон иш эмас. Бу нарса ҳар бир ижодкорга улкан масъулият юклайди.\nТурсунзода, Лоҳутий, Қаноат, Лоиқ, Гулрухсор, Фарзона, Адибаи Хўжандий ва Озар асарларидан лаззатланаман. Булар ҳам ижодда ўз сози ва овозига эга бўлган шоирлардир.\n-Кўпроқ қайси халқлар адабиётини мутолаа қиласиз?\n-Онам – рус тили ўқитувчиси. Ўзлари мутолаани жуда ёқтирардилар ва биз фарзандларига ҳам доимо ўқишни тавсия қилардилар. Шу боисми, китобга қаттиқ боғландим. Отам шифокор бўлсалар-да, жуда кўп ўқирдилар. Уйимизда китоб жуда кўп эди. Ғарб адибларидан Александр Дюма, Балзак, Анн ва Серж Голонлар, Хемингуэй, Марк Твен, Майн Рид, Шекспир, Диккенс, Жонатан Свифт, Сервантес, Рафаэлло Жованоли, Жек Лондон, рус адибларидан А. С. Пушкин, Есенин, А. Блок, А. Ахматова, Толстой, Некрасов, А. Чехов ва бошқалар, қирғиз ва қозоқ адибларидан Ч. Айтматов, О. Сулаймонов, доғистонлик Р. Ҳамзатов, ўзбеклардан А. Навоий, Машраб, Ҳамза ва бошқаларни ўқиганман. Ўқиган асарларимнинг барчаси рус тилидаги таржималари асосида эди.\n-Тенгдошларингиздан кимларнинг ижоди сизга кўпроқ манзур?\n-Менга ёшлар ижоди жуда ёқади. Баъзида тўгараклар, оммавий ахборот воситалари ёки бевосита ўзларидан эшитганимда хурсанд бўламан. Чунки ёшларнинг адабиётга юз буришлари Ватанимиз озодлигию ободлиги, тинчлигу осойишталиги ва бизнинг жаҳон миқёсидаги бой тарих ва адабиётимизнинг ўлмас анъанасидир. Ёш бўлишига қарамасдан, адабиётга дадил қадамлар билан кириб келган ва бугун ўз овозига эга бўлган Дилноз, Толиби Луқмон шеърлари ва Баҳманёр Муродий асарларини ўқишдан ҳаловат оламан. Шундай ёшларимиз сафи бундан-да кўпайиб бораверишини Яратгандан сўрайман. Зеро, маданият ҳар миллатнинг руҳидир.\n-Шеърларингиз ўзга тилларга таржима қилинганми? Умуман, ижодингизни бошқа халқлар ўқишини қандай қабул қиласиз?\n-Ҳозиргача шеърий намуналарим уч тилга: урду, француз ва япон тилларига ўгирилган. Бу мен учун бир томондан хурсандчилик бўлса, иккинчи томондан янада кўпроқ масъулият юклайди.\n-Китоб мутолаасига муносабатингиз? Ҳозир кўпчилик бадиий асарларни интернет орқали ўқийди. Баъзилар эса, интернет ҳеч қачон китоб ўрнини босмайди, дейди…\n-Бугун жамиятимиз глобаллашувга юз тутган бир пайтда интернет дунё ҳаётидан огоҳ бўлиш учун яхши бир восита. Мен ҳам барча янги жамият аъзоси қаторида интернетдан фойдаланаман. Хусусан, ёшлар ижоди ва адабий муҳитидан хабардор бўлиш учун. Маданий муҳит ва ижод олами ютуқ ва камчиликларидан огоҳ бўлмоқликнинг ўзгача гашти бор.\nАйтиб ўтганимдек, бугунги кунда интернет маълумот олиш учун жуда қулай воситалардан бири. Биз интернет воситасида электрон кутубхоналарга кириб, истаган илмий ёки бадиий китобни топиб, баъзида уларнинг муаллиф ва таржимонлари билан ҳам бевосита алоқада бўлишимиз мумкин. Баъзида турли сабабларга кўра, излаган китобларимизни тополмаймиз ва ўша китобларни интернет воситасида тез ва осонгина қўлга киритишимиз мумкин. Лекин тиббиёт ва физика нуқтаи назаридан олиб қараганда, ўзимиз излаган асарни топиб, қоғозга чоп қилиб, кейин ўқисак жуда яхши бўлади. Бу эса, кўзнинг саломатлиги, маълумотни кўпроқ қабул қилиш ва маънавий ҳаловат олишга ёрдам беради. Шуниси қувонарлики, нашриётларимиз юртимиз адиблари қатори чет эл адиблари асарларини ҳам чоп қилиш билан шуғулланади. Назаримда, китоб ўқишнинг завқи бошқача бўлади.\n-Жиддийроқ, каттароқ нарса ёзиш режангизда борми?\n-Ҳозирча фақат кичик шеърлар ёзиш билан машғулман. Келажакда Худо хоҳласа, ниятим йўқ эмас.\n-Сиз учун ҳаётда муқаддас унсурлар нима?\n-Авваламбор, мен учун ҳаётнинг муқаддас унсурлари меҳру муҳаббат, озодлигу якдиллик ва инсонпарварликдир. Иккинчидан, ўзликни англаш ва илмий адабий мерослар, умуман, миллий маданиятни улуғлашдан иборатдир.\n-Кўпроқ тозаликка қизиқаман. Ундан кейин гўзал табиат қўйнида сайр қилиш ва китоб мутолааси ҳамда яқин дўстлар билан суҳбатдош бўлишни яхши кўраман.\n-Яқинда, аниқроғи, Давлат бошлиғи Эмомали Раҳмоннинг мамлакат зиё аҳли билан бўлган мулоқотида шеър ўқидингиз… Таассуротларингиз билан ўртоқлашсангиз.\n-Жорий йилнинг 19 март санасида Давлат бошлиғининг зиёлилар билан бўлган мулоқотида иштирок этдим ва қисқагина чиқиш қилдим. Бундай имкониятга ҳар ким ҳам муяссар бўлмаслигини яхши биламан. Шунингдек, бу менинг Давлат бошлиғи ва зиё аҳли ҳузуридаги биринчи чиқишим ва шеър ўқишим эди. Чиқиш қилишим тўғрисида атиги бир кун олдин хабар топдим. Лекин, Худога шукр, ҳаяжон орқали овозим титраса ҳам, ҳар ҳолда, ўзимни йўқотмадим. Бир тажрибасиз, тоғлик қиз сифатида фикримни имкон қадар баён қила олдим ҳамда Давлат бошлиғи ва зиё аҳли томонидан шеърим яхши кутиб олинганини ҳис қилиб, жуда қувондим.\n-Муҳитнинг ижодга таъсирини қандай тушунасиз?\n-Албатта, муҳит, вақт ва ҳолатнинг ижодга катта таъсири бор. Мен юқорида зикр этилган мулоқотда айтган эдим: -Булбул овози обод ва гулзор бўлган боғдан чиқади. Яъни, ижодкор учун тинч муҳит ва қулай шароит бўлиши лозим. Олдинги даврларда, хусусан, хотин-қизлар учун ижодда шароит жуда чекланган бўлганлиги тарихдан маълум. Қўрқувдан шеърларини ичида айтишарди ёки яширин тахаллуслар билан ижод қилишарди. Натижада, уларнинг ижодиёти бутунлай йўқ бўлиб кетарди ёки бизгача етиб келганларининг ҳам муаллифлари номаълум эди.\nБугун Ватан ободлиги, тинчлик ва мустақилликнинг шукронасини қилишимиз керак. Биз ижодкор аёллар бугун эркинмиз. Фақат ижод қилишимиз ва жамиятда фаол бўлишимиз керак.\nСўзим охирида севимли газетамиз «Халқ овози» ижодий жамоаси ва унинг кўп сонли мухлисларига муваффақиятлар тилаб қоламан.\n-Биз ҳам ўз навбатида самимий суҳбат учун миннатдорчилик билдирган ҳолда, ижодингизга бундан-да юқори парвозлар тилаймиз.\nСуҳбатни Зуҳриддин Умаров уюштирди.\nБугун: 04-08-2021 18:28:27


ХОМИЛА ОНАСИ ҚОРНИДА МУСТАҚИЛ НАФАС ОЛАДИМИ?\nЯнги туғилган чақалоқнинг биринчи қийқириғи унинг биринчи нафаси хисобланади. Савол туғилади: бола онаси қорнида қандай яшайди, нима билан озиқланади, энг асосийси туғилгунга қадар нафас оладими?\nБутун хомиладорлик даврида хомила узлуксиз кислород билан таъминланиб туради. Аммо бу биз учун ноодатий йўл билан амалга ошади.\nОталанган тухум хужайра биринчи кунларданоқ «сариқлик қопчаси» деб аталадиган субстанция ёрдамида озиқланади. Бу сариқлик қопчаси хомиладорликни биринчи хафталарида боланинг ривожланиши учун керакли бўлган компонентлар билан таъминлайди. Аммо унинг захиралари хам чегараланган ва аста секин хомила тухумининг ташқи қавати майда ворсиналар билан қопланади. Улар кўпайиб, бачадоннинг шиллиқ қаватига ўсиб киради ва 14 хафталарга келиб тўлақонли аъзо – йўлдош хосил бўлади. Айнан шу йўлдош хомиланинг кейинги хаётини таъминлаб, у орқали хомила озуқа моддалари ва кислород олади. Бу қуйидагича кечади: кислород билан бойитилган қон йўлдошнинг майда ворсиналари ва киндик орқали боланинг қон айланиш тизимига ўтиб хар бир хужайрани озиқ моддалар билан таъминлайди. Улардан карбонат ангидрид ва кераксиз шлакларни йиғиб, киндик ва йўлдош орқали чиқарилади. Плацентар нафас олиш бола туғилгач тўхтайди. Аммо шунда хам киндик артериялари кесилгунга қадар пулсацияланиб туради ва йўлдошни она организмидан ажралгунга қадар хомилани қўллаб қуввалаб туради. Шундан сўнг болача мустақил нафас ола бошлайди.\nЙўлдош мураккаб тузилган аъзо бўлиб, она организмида кислород ва бошқа хомила учун керакли моддалар етишмаган тақдирда хам ўз захиралари хисобига дефицитни тўлдириб туради.\nБошқача айганда хомиладор аёллар икки киши учун нафас олади. Айнан шу даврда аёллар тоза хаво етишмовчилигига кескин реакция билдиради ва дим хоналарда қийналишади. Хомиладор аёлга кислород етишмасдан хушдан кетадиган пайтларда хам йўлдош хисобига бола хеч қандай дискомфорт сезмайди.\nАммо она қорнида хомиланинг ўпка билан нафас олишга тайёргарлик кўрмайди десак нотўғри бўлади. Оғиз ёриғининг ёпиқлигига қарамай иккинчи триместрдан бошлаб бола нафас харакатига ўхшаш харакатлар қилади. Хомиладорликнинг охирига бориб эса бола тез-тез хиқиллаганга ўхшайди. Аслида бу нафас харакатларига бўлган тайёргарлик хисобланади.\nБоланинг ўпкалари 34 хафтага келиб, шаклланади. Айни шу даврда нафас аъзоларида мухим компонент – сурфактант хосил бўлиб, у бола туғилгач ўпканинг тўлақонли ёзилишига имкон беради.\nБўлажак оналар йўлдошнинг болани турли ташқи мухит таъсирларидан химоя қилишини билган холда унинг захиралари хам чегараланганлигини билиш ахамиятли. Масалан, плацентар етишмовчилик ва йўлдошнинг эрта қариши онанинг нотўғри хаёт тарзини қўллагани оқибатидир. Чекиш, алкогол ва дори воситаларини нотўғри қўллаш - буларнинг хаммаси йўлдош ва боланинг холатига салбий таъсир этади.\nТоза хавода сайр қилиш, нафас гимнастикалари, яхши шамолланадиган хонада ухлаш хомиладор аёл учун худди тўғри овқатланиш ва яхши кайфият каби керак омиллар хисобланади.\nНоябр 14, 2017 3373 2 Рукн АКУШЕРЛИК


"Рақамли Тошкент" тизими икки йил давомида синовдан ўтказилади — Review.uz\n10 март куни Ўзбекистон Республикаси Президенти Шавкат Мирзиёев мамлакатимиз ҳаётининг қатор соҳаларида амалга ошириладиган лойиҳалар тақдимоти билан танишди. Бу ҳақда Президент матбуот хизмати хабар қилган.\nШавкат Мирзиёев жорий йилда болалар боғчаси, масофавий таълим, шаҳар жамоат транспортлари учун ягона электрон чипта, қурилишни назорат қилиш, электрон тиббиёт картаси каби янги дастурий таъминотлар ишлаб чиқиш ва татбиқ этиш бўйича топшириқлар берди.\nАҳоли, айниқса, ёшлар орасида рақамли кўникмаларни такомиллаштириш, «Бир миллион дастурчи» лойиҳасини амалга ошириш белгиланган.\nПрезидент Тошкент шаҳар ҳокимлиги таркибида таълим, тиббиёт, уй-жой коммунал, транспорт, қурилиш, кадастр ва бошқа йўналишлар бўйича алоҳида лойиҳа офислари ташкил этиш зарурлигига эътибор қаратди. Бундай тузилмаларда дастурчилар ҳар бир соҳа мутахассислари билан биргаликда ўша соҳага мос дастурий таъминот яратади, уларни синовдан ўтказиб, ҳаётга татбиқ этади. Зарур ҳолларда бошқа соҳага тегишли дастур билан боғлиқлигини таъминлайди.


Хайрли кун, Брюссель! Салом, уйғурлар геноциди! | Azon.uz - Ахборот-таҳлилий портал\n4553 12:30 07.08.2019\nМайда тош кўчаларини кезиш, бу йўллардан асрлар давомида кимлар ўтгани ҳақида соатлаб ўйлаш нақадар ҳузур. Керак бўлса бутун Бельгияни ялангоёқ кезиб чиқишга ҳам тайёрман! Оҳ, Брюссель, Брюссель...\nКўз олдимда бу кўҳна шаҳар улкан ва ғаройиб театр декорациясини эслатарди. Учинчи кун бўлса-да, ҳали таассуротлар мўллигидан бошим айланиши тўхтагани йўқ. Кеча қадим дарвоза ёнидан устига “Брюссель – тинчлик шаҳри” дея ёзилган латта халтачани сотиб олдим. Уни бўйнимга осиб олганча шаҳар бўйлаб эртадан то кеч тинмай кезар, оёқларим шишиб ишдан чиқиб қолгандагина меҳмонхонага қайтар, аммо шунда ҳам хаёлим кўҳна кентнинг ҳали мен бормаган манзилларида қолиб, тонггача сарҳуш қиларди.\nСаҳарлаб меҳмонхона деразасидан бутун Брюссель менга ўз эртакларини намойиш қилишга тайёрланаётгандек кўринар, олов, тўқ қизил, кумуш рангдаги адоқсиз, турли давр услубларига сингган тому равоқларни муз солинган лимонад идишини чайқатганча кузатар, кунлик борадиган манзилларимни белгилаб олардим. Тарихий шаҳарларга юборилганимда иложи борича муддатдан эртароқ келишга тиришар ва оддий, чекка меҳмонхонадан жой олиб дайди сайёҳга айланар ва истаганимча жиннилик, савол-жавоб, бачканаликлар қилардим. Ҳозир ҳам Бельгия қироллигининг ҳашамдор, қадим саройларига қўйилган бир синиқ ғиштнинг тарихини билиш учун соатлаб тайёрланар ва бундан ўзим чексиз завқ олардим. Саройнинг аччиқ ва шонли бутун ўтмишини билиб олгач эса сирли деворларнинг тили айлана бошлайди: асрлар аро чалинаётган дард куйини тинглайсиз. Мен бутун шаҳарни ўз тасаввуримга солишни истар ва шундан сўнггина қадим Бельгиянинг мунис, ўзига хос симфониясини тинглай олишимни билардим.\nБельгиялик офатижон қизлар билан танишиш, қуёш нурида чўмилиш, ширин таомлар ейишни, шоколадга бўкиш, сўкиниш ва жаргонлар талаффузини ўрганиш, театр ва боғларда сайр қилиш ва албатта, тинмай Брюселлнинг дуч келган кўчасига ўзимни уриб, адашишишларни севардим.\nБрюсселга келганимнинг тўртинчи куни меҳмонхонада ишловчи Жанна билан танишиб олдим! У олти ой аввал Бельгиянинг жануби-ғарбидаги шаҳар – Монсдан келган экан. Бу оқ-сариқдан келган, жингалак сочли қиз саёҳат режаларимни вайрон қилишга арзийдиган даражада гўзал эди.\nЖанна аждодларида форсларнинг қони борлигини тахмин қиларкан. Бир пайтлар унга бу гапни бобоси айтиб берган. “Аммо ўша пайтлар у эсини еб қўйган чол эди”, деб иккиланиб қўйди Жанна. Мен унинг ишдан чиқар маҳалига меҳмонхонага қайтадиган ва Жанна билан Брюсселни бошқатдан кашф қиладиган бўлдим.\nЖанна кўп гапирмас, кўпинча тинглашни ва жилмайишни хуш кўрарди. Бошида чет эллик бўлганим учун шундай илтифот қиляпти деб ўйладим, йўқ, асли унинг феъли шундай экан. Оилавий видеоларини кўрсатганда бунга амин бўлдим. Укаси Дублинда ўқир, Монсда ота-онаси ёлғиз туришаркан.\nИюль қуёши чарақлаб турган бўлса-да, Шимол денгизининг намхуш ҳавоси шаҳар ҳароратининг ҳаддидан ошишига йўл қўймасди.\n– Мўтадил денгиз иқлими... – деди нозик қўлларини майин шабадани силаётгандек ўйнаётган Жанна.\nҚиролликнинг қадим ва маҳобатли Ла Монне опера театридан чиқаётганимизда, этлари буришган, аммо кўзлари ғайриоддий, болаларникидай порлаб турувчи кампирлар турфа гуллар сотиб ўтирганига кўзим тушди. Жаннага япроқлари капалакнинг қанотлари каби нафис гулни совға қилдим. Оҳ, Жанна, севинганидан ўзининг жилмайиш чегарисидан ўта олди, ҳиссиётлари чегара қирғоғидан тошди. Шундагина қизнинг лобар ва сирли кўзларига боқиб Брюсселни тинглай бошлаганимни англадим. Аммо... ҳаммаси театрдан Европарламент биносигача, жуда қисқа, ўттиз дақиқача давом этди, холос.\nЖанна мени дунё тинчлигининг маркази – Европарламент биноси томон бошлаб бораётганида кўҳна қироллик соборлари, саройлар, протестант ва католик черковлари, замонавий банклар, масжидлар ёнидан ўтаётганимда ҳам, қадим биржа, фонд биноларига ҳайрат-ла қотиб турганимда ҳам бу куй қулоғимга чалиниб турарди. Улкан суворий ҳайкалларга ойнаванд баланд бинолар соя ташлаб турар, майдонга тўп байроқлар – бўялган баргларни эслатувчи озод мамлакат рамзлари осиб қўйилганди. Маҳобатли Европарламент ёнига келганимизда кекса пианист чалаётган куй каби бизнинг сирли оҳанг ҳам тўсатдан тинди-қолди.\nЕвропарламент қошида қоққан қозиқдай тош қотиб турганимга Жанна ҳайрон бўлиб турарди.\n– Улар сеннинг танишингми? – деб сўради атрофга йиғилган ва Европарламент биноси томон ҳайқираётган юздан ошиқ намойишчиларни кўрсатиб.\n– Йўқ! – дедим. Ортиқ бошқа сўзга тилим бормас эди.\n– Ким ўзи улар? – деди яна Жанна асабийлашиб. Оҳ, у менинг ичимни билиб тургандай, башарамни фош қилган фолбиндай кўзларимга маъноли боқиб турарди.\nБу сўз томоғимдан қандай сирғалиб чиққанини яхши англаб турардим!\n– Уларнинг тилини тушуняпсанми?\n– Йўқ-йўқ ..! – дедим. Жаннанинг савол – нидолари иродамни тилиб ташлаётган эди. Зудлик билан кетиш керак... керак, дердим ўзимга ўзим. Жаннанинг қўлларидан маҳкам ушладим-да, тортқилаб, кетайлик, дедим. Аммо кечиккан эдик, биз намойишчиларга қўшилиб бўлгандик. Улар француз, нидерланд, немис, инглиз ва энг муҳими, менинг жондек азиз туркий тилим бўлаги – уйғурча ҳайқиришар ва Европарламент биносидан нажот кутишарди.\n– Геноцид! Хитой зулми остидаги уйғурлар, қандай даҳшат... – дея инграб оғзини ёпиб олди Жанна. – Бу бечоралар ҳақида эшитганман. Наҳот, XXI асрда ҳам ирқий қирғинга журъат этишаётган бўлса? Миллатлар, маданиятлар ва динларга қарши таъқиб-ку, тўғрими? Сен буни мендан яхшироқ билсанг керак, ахир сен...\nЖаннанинг саволлари мени лол ва шол қилганди.\n“Уйғур ирқий зўрликда”, “Уйғурларни миллат сифатида йўқ қилишмоқчи”, “Хитой террорига қаршимиз”, “Шарқий Туркистонга озодлик!”, «Хитойдаги этник тозалаш тўхтатилсин!», «Уйғурларни қутқаринг!» “Миллиондан ошиқ уйғурлар, болалар жазо лагерларида сақланмоқда. Уларга ёрдам зарур!” “Менинг қизим хитойликлар қўлида, ўз она тилида гапиришга ҳаққи йўқ!”, “Оилам лагерда, уларга озодлик беринг”, “Уйғурларга озодлик, уйғурлар қирғинига қаршимиз!..”\nОҳ, бу ҳайқириқлардан ўзимни йўқотиб қўйдим. Уларнинг ҳар бир ноласи бутун танимни ич-ичидан парчалаб, бўлакларга бўлиб ташларди. Гўё қассоб кундасида гўшт каби ўтмас болта билан нимталанардим. Шунда менга нафрат-ла қараб турган қизил рўмол ўраган уйғур қизига кўзим тушиб қолди, негадир у Европарламентнинг маҳобатли биносига эмас, менга қараб қичқирарди:\n“Ғарбнинг либерал қадриятлари Шарқда таъсирсизми?”\nУнинг мунчоқдек қоп-қора кўзларини кимгадир ўхшатдим, балки опамгадир, аммо ҳозир ортиқча қиёслаб ўтришга тоқатим етмасди. Қизнинг нигоҳидан улуғлик, жасорат, ўзига ишонч билан бирга, ҳадик, умидсизлик, мунис ожизалик ва энг муҳими менга бўлган кучли нафратнинг ўткир ва аччиқ рангларини англаб турардим. Нозик қўлларида олов, ҳа олов сўзлар бор эди, бу ўт менинг танамни, теримни аччиқ, безиллатиб куйдирарди: “Инсон ҳуқуқлари уйғурлар учун ҳамми? Нечун сукутдасиз?” “Инсон ҳуқуқлари уйғурлар учун ҳамми? Нечун сукутдасиз?” “Инсон ҳуқуқлари уйғурлар учун ҳамми? Нечун сукутдасиз?"\nНамойишчилар орасидан Жаннани йўқотиб қўйдим. Шовқин-сурон тинчимас, тинмай турли тилларда янграётган оҳу нолалар мени ўйлаб кўришга ҳам қўймасди. Жаннани қидириб дуч келган тарафга кетар эканман, намойишчи қиз айтган шу сўзлар қулоғимдан сира кетмасди.\n“Инсон ҳуқуқлари уйғурлар учун ҳамми? Нечун сукутдасиз?”\nЛа Монне театри ёнида ҳам Жанна йўқ. Шундагина у намойишчилар орасида қолиб кетган, деб ўйладим. Нега яхшилаб қидирмаганимга ҳайрон қолдим. Уни ташлаб қочдимми ёки йўқ, деб ўзим билан ўзим соатлаб гап талашдим. Қўрқоқлик қилдим, йўқ... мен батамом даҳшатга тушиб қолгандим, йўқ... мен Жанна тугул ўзимни ҳам топа олмасдим, йўқ...\nЖаннанинг кўзларига қандай қарайман энди?.. Меҳмонхонага ҳам қайтиб бориб бўлмайди.\nКўз олдимдан алвон рўмолли қизнинг ўткир нигоҳлари сира кетмасди. Опамнинг, Жаннанинг қарашларига ўхшаш нигоҳ... Оҳ, овозлари ҳам бир хил... Қулоғим тагида даранглаб ётибди. Бошларимни беркитиб олсам ҳам, уйғур қизнинг овози аламли шивирлаш бўлиб ичимга сирғалиб киради ва тонгги туман каби кўз пардамни қоплаб олади.\n“Инсон ҳуқуқлари уйғурлар учун ҳамми? Нечун сукутдасиз?” Ё Худо, бу аламли шивирларни ўзинг тиндир, ўзинг...\nЖаннанинг ўткир сўзлари ва менинг унга берган номуссиз жавобларим қайта-қайта қулоқларимга игнадек қадаларди, миямга кириб олган қўнғиздай азоблайди: “Сен уларни танийсанми?” “Йўқ!” “Улар ким?” “Билмайман!” “Тилини тушунасанми? “Йўқ-йўқ!”\nАлламаҳалгача Брюсселнинг исқирт кўчаларида итдек дайдиб юрдим. Уйсиз қариялар, ярим яланғоч қизлар, тасқара фоҳишалар, иркит мушуклар, одамлардан тап тортмайдиган сурбет каламушларни соатлаб кузатдим. Чалғимоқчи, унутмоқчи ва барини ўчирмоқчи бўлдим. Аммо қаерга бормай қулоғимдан ўша шивирлар тинмас, қизил рўмолли уйғур қизининг кўзлари мени таъқиб қиларди:\nМен бу сўзларни тушунмаяпман, тушунмасликка мажбурман, ахир. Ҳаммасини билмасликка олишим шарт! Аниқ биламанки, менинг ватанимдагилар ҳам бу сўзнинг маъносини билмайдилар, туркий миллатнинг бир бўғини, жондош, жонқарз уйғурларни танимайдилар, тингламайдилар, миллионлаб болаларга ачинмайдилар, мен каби ўзидаги аламли нолаларга қулоқ тутишдан кўрқадилар. Сиёсатдан, иқтисоддан ва эски идоралар соясидан қора кунда ажал каби тушингга кирувчи алвасти кампирдан қўрққан каби даҳшатга тушадилар ва мендек тинчлик ва музокаралар шаҳри Брюсселга фақат дам олиш ва сукут сақлаб тилни тийиш буйруғи билангина келишади, ортиқча оҳларга, кўзёшларга парво қилмай бахтиёр оҳангларнигина эшитишга ўз қулоқларини ўзи зўрлашади. Мен каби, мендек, ...дек!\nЖанна қаерда қолди экан? Наҳотки уйғурлар орасида қолиб кетган бўлса... У мендан нафратланса керак, аниқ нафратланади. Оҳ, аслида нафрат бу менинг ҳоли шарифимга мақтов, аслида унинг ҳар балою қарғишларга лойиқман.\nЭрта тонг қулоғимга урилаётган денгиз товуши, чағалайларнинг шўхчан овозидан уйғониб кетдим. Денгиз тўлқинларида қуёшнинг силлиқ тонгги нурлари сузар, кумуш ранг осмон расмини денгиз узра чизарди.\nОҳ, бу куй менга таниш, таниш!\nҲатто денгизлар ҳам улар дардига жўр бўлиб куйламоқда. Ўзининг ошиб кетолмас қирғоқлари узра туриб, қўзғалиб Шарқий Туркистон тоғларига мадад беряпти. Ҳа, у ерда денгизлар йўқ, улкан океанлар олис, аммо мағрур тоғлар бор, адоқсиз тоғларда, адоқсиз дардлар бор. Ҳар бир чўққининг ўз куйи, ўз қўшиғи бор. Бу тоғлар Туркистон тоғлари, туркийлар тоғидир, тоғлар ҳам ватан куйини ватан тилида чалади, уйғур, қозоқ, қирғиз, ўзбек – бир жон, бир оҳанг қўшиқларидан айтади. Ватан юрагини тебратади.\nАччиқ кўз ёшлардан қорилган Хитой деворининг ҳар бир тупроғи, Рим харобаларидаги сидирилиб ва ҳавога учган ҳар бир ранг, уммон тубидаги ҳар бир зар, ҳар бир сир, ҳиндулар қони тўкилган азиз масканлар ҳам, шимол ҳам, жануб ҳам, осмон ҳам ер ҳам қулоқ тутсанг, шу мазлумлар дардини куйламоқда. Аргентинада кир ювувчи қора танли фаррош кампирдан тортиб, гўзал Жаннагача сендан ва сеникиларнинг ожизлигидан нафратланади, севиш тугул сени Брюсселда ортиқ кўришни ҳам истамайди. Бундай пайтда қочиш керак, аммо шу он фақат ўзликка, қочаётган нуқтангга олиб боради.\nОлис Туркистон чўққиларида дутор чалиб қўшиқ айтган, от чоптириб ўтган отанг ҳам, бобонг ҳам, жамики минг аждодларингнинг қоядай мустаҳкам юраклари ҳам сендан нафрат-ла кўпиради, қалқади. Қуриётган Орол денгизингдан, анави балиқчи поляк чолининг қармоқ симларини чийиллатаётган шамолгача, кўк китлар ўкиригидан, осмондан ёғилаётган чувалчанг ёмғиригача мазлумлар дардидан сўзлаётганда гунглик сенга муборак бўлсин, қутлуғ бўлсин, азизим!\nСендан бирор нарса сўрашга ҳам ҳақсиз сезяпман ўзимни, аммо ўтинч тинмайди. Эртага Европарламент йиғилишида минтақанинг расмий вакили сифатида қатнашаман. Забонсиз, шарҳсиз ва бетарафликда. Зулмларга, хўрликлар, аламларга ва ичимдан отилаётган хўрликларга бепарво, тарафсиз, жим турмоқликка мажбурман. Ўзимга, юрагимга эрк бермасликка ва бу нолаларга тезроқ тинишига ёрдам бер, Аллоҳим.\nҚулоқларимдан Шимол денгизи, Брюссель, Жанна ва қадим Шарқий Туркистон чалаётган аччиқ нолалар тинмаса ҳам, ҳар қандай журъатсизликни муваффақиятли уддалай оламан.\nХайрли кун, Брюссель!\nСалом, уйғурлар геноциди!\nP.S. Дунёнинг 22 мамлакати Хитой ҳукуматининг бугунги кунда уйғурларга нисбатан олиб бораётган ирқчилик сиёсати, “ахлоқ тузатиш” лагерларида миллионлаб уйғурларнинг мажбурий сақланётгани, диний ва ирқий тажовузларини қоралаб расмий баёнат билан чиқди. Улар орасида на биронта мусулмон, на биронта туркий давлат бор. Ҳикоя ушбу аҳвол ўлароқ ёзилди.\nШарқий Туркистон уйғурлар Хитой геноцид инсон ҳуқуқлари терроризм Ислом Уммат Махсус Долзарб\n1888 12:30 14.12.2019


СУДЪЯ ИШТИРОКИДАГИ МУЛОҚОТ. КУН ТАРТИБИДА-КОРРУПЦИЯ - AUZ.UZ\nСУДЪЯ ИШТИРОКИДАГИ МУЛОҚОТ. КУН ТАРТИБИДА-КОРРУПЦИЯ\n2017 йил 4 январдан Ўзбекистон Республикасининг "Коррупцияга қарши курашиш тўғрисида"ги Қонуни кучга киргани жамиятимиз ҳаётида муҳим воқеа бўлди. Давлатимиз раҳбари ташаббуси билан қабул қилинган мазкур қонун коррупцияга қарши курашиш соҳасидаги ҳуқуқий муносабатларни тартибга солишда муҳим ҳуқуқий асос яратди. Бу, давлат органлари, ташкилотлар ва фуқаролик жамияти институтлари томонидан амалга оширилаётган коррупцияга қарши чора-тадбирлар самарадорлигини оширишга хизмат қилади. Жамият ҳаётининг барча соҳаларида коррупциянинг намоён бўлишига йўл қўймаслик, фуқароларнинг ҳуқуқий онги ва ҳуқуқий маданиятини юксалтириш орқали жамиятда коррупциянинг барча шаклларига нисбатан муросасиз муносабат қарор топади.\nАндижон туманидаги 45-сонли умумий\nўрта таълим мактабида "Мамлакатимизда коррупцияга қарши курашиш борасида амалга оширилаётган кенг қамровли ишлар" мавзусидаги давра суҳбати ҳам шу масалага қаратилди. Унда жиноят ишлари бўйича Андижон туман судининг судьяси А. Кенжабаевнинг шу хусусдаги маърузаси тингланди. У ўз сўзида мазкур Қонунда коррупцияга қарши курашиш бўйича давлат сиёсатининг асосий принциплари ва йўналишлари мустаҳкамланганлигини алоҳида таъкидлаб ўтди.\n“Жиноят ишлари бўйича Андижон туман суди биносининг назорат постида фуқароларга ўқиш учун қулай жойга ишонч телефонларининг рақамлари акс этган баннерлар илингани ҳам коррупцияга қарши курашиш борасида қўйилган яна бир қадамдир”, -деди маърузачи.\nШундан сўнг у очиқ мулоқот иштирокчиларини қизиқтирган саволларга жавоблар қайтарди.\nЖиноят ишлари бўйича вилоят судининг судья ката ёрдамчиси.


ГРУЗИЯ ҲУКУМАТИ 1 ИЮЛДАН БОШЛАБ ХОРИЖЛИКЛАР УЧУН ЧЕГАРАЛАРНИ ОЧИШНИ РЕЖАЛАШТИРМОҚДА - AUZ.UZ\nГРУЗИЯ ҲУКУМАТИ 1 ИЮЛДАН БОШЛАБ ХОРИЖЛИКЛАР УЧУН ЧЕГАРАЛАРНИ ОЧИШНИ РЕЖАЛАШТИРМОҚДА\nГрузия ҳукумати 1 июлдан бошлаб хорижлик сайёҳларнинг мамлакатга киришига рухсат беришни режалаштирмоқда. Бу ҳақда мамлакат бош вазири Георгий Гахарияга таяниб, «РБК»хабар берди.\nБош вазирнинг сўзларига кўра, карантин чораларини босқичма-босқич бекор қилиш режаси мамлакатда 15 июнгача ички туризмнинг қайта тикланишини кўзда тутади. Грузия 1 июлдан бошлаб хорижий сайёҳларни қабул қилишни режалаштирмоқда. Шу санага бориб, қуруқлик чегаралари очилиши ва авиапарвозлар бошланиши тахмин қилинмоқда.\nҲукумат раҳбарининг қайд этишича, мамлакат хавфсизлик чораларига амал қилган ҳолда сайёҳларни қабул қилишга тайёр бўлиши керак.\nГахариянинг маълум қилишича, 11 майда Тбилисида барча транспорт воситалари ҳаракатига рухсат этилади, 15 май кунидан эса мамлакат пойтахтидан қўшни Рустави ва Гардабани шаҳарларига бориш мумкин бўлади.\nҚайд этилишича, 11 май куни Грузияда барча ишлаб чиқариш корхоналари ва дўконлар очилади. Йирик савдо марказлари ва кийим-кечак дўконлар эса ёпиқлигича қолади.\nГрузия ҳукумати 15 апрель куни мамлакатнинг тўртта йирик шаҳри — Тбилиси, Рустави, Кутаиси ва Батумига кириш-чиқишни тақиқлаган. Кутаиси ва Батуми шаҳарларида чекловлар 5 май куни бекор қилинган.\nГрузия Соғлиқни сақлаш вазирлиги маълумотларига кўра, пандемия бошланганидан буён мамлакатда коронавирусга чалинганлар сони 615 кишига етган. Тўққиз киши касаллик оқибатида вафот этган, 275 киши касалликдан тузалган.\nЭслатиб ўтамиз, Грузияда 17 апрелдан бошлаб енгил автомобилларда ҳаракатланишвақтинча тақиқланганди.


Фирибгар аёллар 10 кишини хонавайрон қилишди - 19.03.2020, Sputnik Ўзбекистон\nҲозирда содир этилган фирибгарлик юзасидан ЖКнинг 168-моддаси 3-қисми “б” банди ҳамда 228-моддаси 2-қисми “б” банди билан жиноят иши қўзғатилган. 19.03.2020, Sputnik Ўзбекистон\n20:32 19.03.2020 (янгиланди: 20:33 19.03.2020)\nCC0 / pxhere / Российские рубли в руках у женщины\nҲозирда содир этилган фирибгарлик юзасидан ЖКнинг 168-моддаси 3-қисми “б” банди ҳамда 228-моддаси 2-қисми “б” банди билан жиноят иши қўзғатилган.\nТОШКЕНТ, 19 мар — Sputnik. Наманганда 10 нафар фуқарога кредит олиб беришни ваъда қилиб, уларнинг ортидан қўлга киритган маблағларини ўз эҳтиёжлари учун сарфлаб юборган фирибгарлар ушланди. Бу ҳақда ИИВ ҳузуридаги Тергов департаменти ахборот хизмати маълум қилмоқда.\nФирибгар “Human” раҳбари 10 йилга қамалди\n28 Январ 2020, 11:19\nАсли тўрақўрғонлик бўлган икки нафар аёл олдиндан жиноий тил бириктириб, 10 нафар фуқароларнинг ишончига киришган. Сўнг кредит олиб беришни ваъда қилиб, уларнинг номларига иш ҳақи тўғрисидаги сохта маълумотномаларни тайёрлашган.\nУшбу сохта маълумотномалар асосида фуқаролар номига жами 134 033 396 сўмлик маиший техника воситаларини қўлга киритишгач, уларни сотиб юборишган. Тушган маблағларни эса ўз шахсий эҳтиёжларига сарфлаб юборишган.\nҲозирда ҳолат юзасидан ЖКнинг 168-моддаси 3-қисми “б” банди ҳамда 228-моддаси 2-қисми “б” банди билан жиноят иши қўзғатилиб, маблағларни ундириш ҳаракатлари олиб борилмоқда.


Шаҳзода Муҳаммедова: “Пок, ҳалол йўлни танлаганларни қадрлайман” » Ўзбекистон янгиликлари – Zamin.uz\n28-09-2016 | 00:10\nZAMIN.UZ / Маданият / 28 Сентиябр 2016 года906\nШаҳзода Муҳаммедова: “Пок, ҳалол йўлни танлаганларни қадрлайман”\nАввалроқ, актриса Юлдуз Ражабова ҳаётидаги одамлардан ҳасрат қилгани ҳақида ёзган эдик. Бироз аввал, Ражабованинг ҳамкасби Шаҳзода Муҳаммедованинг Instagram’даги саҳифасида ёзиб қолдирганлари Ражабованики билан боғлиқдек туюлди. Шаҳзода Муҳаммедова шундай ёзади: “Бахтли ҳаёт тарзини инсон ўз қўли билан яратади. Қайси йўлни танлаш ҳар кимнинг ўзига ҳавола. Бу ёруғ дунёга келганимдан буён ёруғликни, оқ рангни, нурни яхши кўраман. Мен пок йўлни севаман ва пок, ҳалол йўлни танлаганларни қадрлайман”. Куни кеча Муҳаммедовани Instagram орқали кузатиб бораётганлар сони 500 мингдан ошди. Актрисанинг ёзганларига фикр билдираётганлар уни қўллаб-қувватлашмоқда. Боиси у кўп ҳолларда ўзига қарши айтилган гапларни ўчириб юбориб, танқидлар муаллифларини “қора рўйхат”га қўшиб қўяди. Манба: Qalampir.uz\nТеглар: кузатиб Муҳаммедовани қувватлашмоқда актриса Ражабованинг ҳалол ВконтактеFacebookTwitterОдноклассникиМой мир\nЎқишни тавсия қиламиз Шаҳзода Муҳаммедова бўлажак турмуш ўртоғи билан Хитойга жўнаб кетди\n16:12 / 22-07-2016


notogri vaqtda eyilganda zarar keltiruvchi 11 foydali mahsulot albatta oqing\nНотўғри вақтда ейилганда зарар келтирувчи 11 фойдали маҳсулот (албатта ўқинг)\nОдатда биз бирон нима танаввул қилгимиз келса соатга қарамаймиз. Бир қарашда бунинг ёмон ери йўқдек. Баъзан эса овқатланиб бўлгач қорин дам бўлиб ошқозонда оғирлик сезамиз. Бетартиб овқатланиш вақт ўтиши билан ортиқча вазнга олиб келади. Бундай нохуш муаммоларни четлаб ўтиш учун маҳсулотларни тўғри вақтда ейишни билиш керак. Қуйида келтирилган маълумотлардан сиз айрим маҳсулотларни қайси вақтда ейилса организм учун максимал фойда келтиришини билиб оласиз.\nЭнг яхши вақт — кундузи: овқат ҳазм қилишни енгиллаштиради, ошқозон-ичак тизимини тинчлантиради.\nЭнг нобоп вақт — кечки пайт: айниқса сиз ЛОР органлари касалликларига мойил бўлсангиз шиллиқ ажралиб чиқишига сабаб бўлади.\nЭнг яхши вақт — кундузи: кундузи моддалар алмашинуви анча фаол болади ва гуручдаги углеводларни ҳазм қилишга қийналмайди.\nЭнг нобоп вақт — кечки пайт: ортиқча вазнга олиб келади.\nЭнг яхши вақт — тонг: олма таркибидаги клечатка(пектин) ошқозон-ичак тизимини фаоллаштиради ва ич қотишининг ҳам олдини олади; пектин ошқозон-ичак йўлларини шлаклардан тозалайди.\nЭнг нобоп вақт — кечқурун уйқудан олдин: олмадаги органик кислоталар ошқозондаги кислота миқдорини ошириб ноқулайлик туғдиради, пектин эса уйқуга кетиш олдидан ошқозонга оғирлик қилади.\nЭнг яхши вақт — тонг: маълумки инсон танаси ишлаб чиқарувчи инсулин шакарни парчалайди, инсулин эрталаблари фаол ишлайди. Бундан ташқари ширинликлардан олинган каллорияларни кун давомида сарф қилиш имконияти бўлади ва улар қоматингизга зарар етказмайди;\nЭнг нобоп вақт — кечки пайт: шакар ортиқча вазнга олиб келади; ҳазм қилиш системасига салбий таъсир кўрсатади ва киши тунда яхши ухлай олмайди.\nЭнг яхши вақт — тушлик: банандаги клечатка овқат ҳазм қилишни яхшилайди; банан табиий антацид бўлиб, у ошқозондаги ортиқча кислотани пасайтиради ва жиғилдон қайнашининг олдини олади.\nЭнг нобоп вақт — кеч тунда: шиллиқ ажралиб чиқишига сабаб бўлади;\nоч қоринга ейилганда таркибидаги магний туфайли ошқозон бузилишига олиб келиши мумкин.\nЭнг яхши вақт — кундузи: гўшт- қийин ҳазм бўлувчи маҳсулотдир, ундаги оқсил жисмоний фаолликни яхшилаб, диққатни жамлашга ҳам ёрдам беради.\nЭнг нобоп вақт — кечки пайт: оқсилли таом ошқозонга оғирлик қилади ва киши яхши ухлолмайди.\nЭнг яхши вақт — кечки пайт: клечаткага бой бўлган ловия, ясмиқ(чечевиса) ва нўхат — ҳазм қилишни яхшилайди ва қондаги холестерин миқдорини пасайтиради. Яна, тадқиқотларга кўра дуккаклилар уйқуни ҳам яхшилар экан.\nЭнг нобоп вақт — эрталаб ёки кундузи: клечаткага бой бўлганлиги сабабли иштаҳани очади, кун давомида кўп таом еб қўйишингиз мумкин.\nЭнг яхши вақт — кечки пайт: ёнғоқда бир қатор фойдали элементлар, шу қаторда омега-3 ёғ кислоталари ва антиоксидантлар мавжуд. Тадқиқотларга кўра улар мийя фаолиятини яхшиларкан, натижада киши тинч ухлайди.\nЭнг нобоп вақт — тонг, кундузи, тун: бу вақтларда ёнғоқ организм учун минимал фойда келтиради.\n9. Анжир ва шафтоли.\nЭнг яхши вақт — эрта тонг: ҳазм қилиш системасини ишга туширади ва моддалар алмашинувини яхшилайди.\nЭнг нобоп вақт — кечки пайт: яхши ҳазм бўлмайди ва ошқозонда газ ҳосил бўлишига олиб келади.\nЭнг яхши вақт — эрта тонг — айрим вегетарианлар учун гўштнинг ўрнини босади; меъёрда истеъмол қилинганда ортиқча вазн ва қорин дам бўлишининг олдини олади.\nЭнг нобоп вақт — кечки пайт: қийин ҳазм бўлади ва ортиқча вазнга олиб келади.\nЭнг яхши вақт — ухлашдан олдин: илиқ сут танани тинчлантиради ва уйқуни яхшилайди.\nЭнг нобоп вақт — тонг: айрим кишиларда оч қоринга ичилган сут ошқозон бузилишига сабаб бўлади.\nМаҳсулотларнинг ана шундай ўзига хос жадвали бор. Албатта ҳечким бизни айнан шундай овқатланишга мажбур қилолмайди. Бироқ барибир — билиб қўйган яхши. Доим соғ бўлинг!\n• Jinsiy faktlarVaqtdaZararFoydaliAlbattaOqing\n← ***Pornografiya industriyasi haqida haiqat va faktlar*** 1-qism.Bo`lajak onalar uchun maxsus 8 sport turi... →\nAyollar orgazmining fiziologik jihatlari haqida emas, balki psixologik tomoni haqida gaplashmoqchimiz.Demak,1. Ayol bilan erkak orgazmida farq bormi?Ayol orgazmi erkak orgazmidan tubdan farq qiladi. A\nSex xaqida qiziqarli faktlar !!!\n1. Seks - eng zo`r va eng xavfsiz lazzat olish usulidir (albatta, turmush o`rtoqlar o`rtasidagisi nazarda tutilyapti). Jinsiy aloqa bilan shug`ullangandagi lazzat kuchi - tibbiyot narkotiki Valiumdan


Мамлакатимизда қадимдан миллий қадрият сифатида ривожланиб келаётган кулолчилик анъаналарини асраб-авайлаш, халқаро миқёсдаги нуфузини ошириш, ҳар бир оила, жамоа, идора ва ташкилотларда уни кенг тарғиб этиш, халқ усталарининг меҳнатини муносиб рағбатлантириш, аҳолининг кенг қатламларини, айниқса ёшларни жалб этиш орқали сифатли кулолчилик маҳсулотларини ички ва ташқи бозорга чиқариш учун қулай шарт-шароитлар яратишдан иборат.\nҚарорнинг мазмуни ва моҳияти.\nЖорий йилнинг 23 мартида “Кулолчиликни жадал ривожлантириш\nва қўллаб-қувватлаш чора-тадбирлари тўғрисида”ги ПҚ-5033-сон Президент қарори қабул қилинди.\nҚарор билан анъанавий ва замонавий кулолчиликни янада ривожлантиришнинг асосий йўналишлари белгиланди.\nКулоллар ҳар томонлама қўллаб-қувватланади, уста-шогирд мактаблари фаолияти тубдан такомиллаштирилади.\n2021 – 2023 йилларда кулолчилик маҳсулотларини ишлаб чиқариш ҳажмини ошириш бўйича истиқболли режа кўрсаткичлар;\n2021 – 2022 йилларда кулолчилик ривожланган ҳудудларда қурилиши режалаштирилган кулолчилик марказларининг манзилли рўйхати;\nреспублика ҳудудидаги ҳунармандчилик марказлари, йирик савдо мажмуалари, туристик маршрутга киритилган объектлар ва бозорларда кулолчилик маҳсулотлари савдосини ташкил қилиш бўйича манзилли рўйхат.\nЯнги кулолчилик марказларидаги турар ва нотурар жойлар учун\nмол-мулк ва ер солиғи уч йил давомида 50 фоиз миқдорида белгиланди.\nБундан ташқари, қонунчиликка кўра “Ҳунарманд” уюшмасининг аъзолари ҳунармандчилик фаолияти маҳсулотлари (товар, иш, хизматлар)ни ишлаб чиқариш ва сотишда қатъий белгиланган миқдорларда жисмоний шахслардан олинадиган даромад солиғидан озод этилган.\nҚишлоқ жойларда рўйхатдан ўтган ва фаолиятини амалга ошираётган ҳунармандлар ўз фаолиятининг дастлабки икки йили мобайнида Пенсия жамғармасига белгиланган ижтимоий солиқнинг\n50 фоизини тўлайди.\n“Ҳунарманд” уюшмаси томонидан кулолларнинг мурожаатларига асосан бир иш кунида рўйхатдан ўтказиш ва аъзолик гувоҳномаси бериш тизими яратилган.\nОилавий тадбиркорликни ривожлантириш дастурлари доирасида ҳунармандчилик учун Марказий банкнинг асосий ставкасида 500,0 миллиард сўм миқдорида кредит ажратилади.\nУста-шогирд анъаналари асосида ёшларга ҳунар ўргатаётган кулолларга шогирдлар тайёрлаши, зарур хом ашё сотиб олиши ва шогирдларни иш ҳақи билан таъминлаши учун субсидиялар ажратиш тартиби жорий этилади.\nВазирлик, идоралар, тижорат банклари ҳамда давлат корхоналари\n2022 йил 1 сентябргача кулоллар билан тўғридан-тўғри шартнома тузиш орқали кулолчилик маҳсулотларини харид қилиши мумкин.\nТикланиш ва тараққиёт жамғармаси Фарғона вилояти Риштон туманида қуриладиган кулолчилик марказларининг ташкил этилишини молиялаштириш учун “Ўзсаноатқурилишбанк” АТБга субординар қарз сифатида 20 йил муддатга, 5 йиллик имтиёзли давр билан Марказий банкнинг асосий ставкасидан 5 фоиз пункт паст бўлган йиллик фоизда 100,0 миллиард сўмгача ресурс маблағлари ажратади.\nТуман адлия бўлими бошлиғи


Пиза минораси 20 йилда 4 сантиметрга тўғриланди\n15 декабр 2019, Тошкент вақти: 02:14\nПиза минораси сўнгги 20 йилда 4 сантиметрга тўғриланди. Бу ҳақда Италиянинг Пиза шаҳри университети олимлари 22 ноябрда баёнот беришди. Олимларга кўра, бу сўнгги 200 йилдан бери Пиза минораси “ёшариб бораётгани”ни англатади.\nХалқаро тадқиқотчилар гуруҳи 1993 йилдан 2001 йилгача минорани тўғрилаш ишларини олиб борган.\nПиза минораси қурилиб битганидан беш йил ўтиб ёнбошга оға бошлаган эди. Бунга 1173 йилда қурувчилар миноранинг учинчи қаватини қураётганида бино остидаги ер чўккани сабаб бўлган. Маълум қилинишича, миноранинг жанубий қисмидаги ер шимолий қисмидаги ерга қараганда юмшоқроқ.\nҚурилиш ишлари 1360 йилда якунланган. Ўшандан бери минора оғиб бораётган эди. 1990 йилга келиб минора ўз вертикалидан 4,5 метрга қийшайгани аниқланган ва бино вайрон бўлиш хавфи остида қолган эди.\nШундан сўнг Пиза минораси бир неча йилга туристлар учун ёпиб қўйилган. Минорани реставрация қилишга эса халқаро мутахасислар жалб қилинган эди.


Ассалому алайкум хурматли Жахонгир ака! Яхшимисиз, ахволларингиз яхшими? Чарчамасдан ишлаяпсизми? Саломатлик тилайман!!! Жахонгир ака, анчадан буён соглигим яхши булмаганлиги учун интернетга кирмаган эдим. Мана бугун кирдим. Унгача бу ердаги ватандошларимиз Сизнинг шов-шувли маколангиз хакида гапиришган эди.\nХуллас, Сизнинг ушбу маколаларингиз ва Даврон Шарипов деган “куринмас одам”нинг бухтонли “чикиш”ини укидим…\nЖахонгир ака, тугри мен анча ёшман. Лекин, узимга яраша мустакил фикрим, дунёкаришим бор. Харкалай, нима булаётганлигини, узбек мухолифатининг ишларидан хабарим бор. Халкимиз “ит хурар, карвон утар” дея бежиз айтишмаган. Хак гапни айтиб, куп тентираб юрганларнинг кузини очаётганлигингиз, албатта, разилларга ёкмаган ва ёкмайди хам.\nЛекин, халк хар бир инсонга уз бахосини асрлар давомида бериб келаётир. Сизни кукларга кутариш ва макташ эмас, мен холис фикримни айтяпман. Сизни кимлигингизни хамма билади. Ёш булсамда, эшитганларим бор.\nМасалан, энам рахматли айтардилар (уктитувчи эдилар): Жахонгир Маматовга ухшаган инсонлардан яна икки нафар булганида эди, узбекни елкасига качонлардир офтоб теккан буларди, деган гаплари хали хам кулогимда. У пайтларда мен 11-12 ёшдаги бола эдим. Хозир 27 га киряпман.\nМен у пайтларда унча эътибор бермаганман, табиийки бола эдим. Кейинчалик, мен Сизни катта ёзувчи, журналист деб эшитардим ва Сизни камалиб кетган деб юрардим… Мана, такдир таказоси ила, Сиз билан танишиб, фикр алмашиб юрибман. Бу хам, албатта, Яратганинг иродаси ва хар бир нарса хикматсиз булмас, деганларидек.\nХуллас, демокчи булганим шуки, Сизнинг ижодингиз меваларидан хаммамиз бирдек бахраманд булиб, куп билмаганлармизни биляпмиз. Шахсан узим, “Оксарой сирлари”, “Узлигим” ва бошка бир катор асарларингиз билан танишяпман. Бу китоблар менга, хакикатдан хам янги узбек сиёсатини урганишимда дарслик вазифасини утаяпти десам булади…\nХак сузнинг аламига чидолмай, алахсирашиб, огзига келганларини ёзишларидан максади, менимча, узларининг “кора”сини бошкаларга хам юктирмокчига ухшайдилар. Лекин, хамма хам улар уйлаганидек, сукир ёки кар эмас. Андишани отини куркок деганларни ахволини куряпмиз. Колаверса, Аллох куриб турибди. Хар ким экканини урар эканда, бу дунёда…\nХурматли Жахонгир ака, Сизнинг ва Сиз каби халкимиз озодлиги ва нурли келажаги учун чин дилдан хизмат килаётган, узбекнинг мард углонларини хеч ким хеч качон унутмайди. Мен каби ёшлар (купи билан айнан, шу мавзуда гаплашаман), Сизни хурмат киламиз ва ижодий ишларингизда Яратгандан сабр-токат, куч-кувват ва омад тилаб коламиз.\nСизнинг ёзаётганларингиз, албатта, биз-ёшларга урнак ва САБОКдир. (Яна куп гапларим бор-у, майли, Сизнинг хам вактингизни олмай…) Бу мактубимни матбуотда беришингиз мумкин. Эътиборингиз учун ташаккур! Юзга айтганнинг айби йук, деганларидек. Бор хакикатни айтишингизни ва бу оркали, униб-усиб келаётган Узбек Мухолифатининг Ёш Авлоди кай манзилга, кимнинг йулида кетаётганлигини хамда АСЛ ХАКИКАТни билиши лозим, деб хисоблайман… Сихат-саломатлик тилаб, самимий эзгу тилаклар ила: Улугбек Бакиров.\n« Открытое заявление руководству Республики Сингапур Chorlov »


Ҳисобот: Антарктида денгиз музлари эримоқда\n31 май 2020, Тошкент вақти: 05:13\nАнтарктида атрофидаги денгиз музлари уч йил ичида рекорд даражада камайган. Бу ҳақда НАСА эълон қилган ҳисоботда айтилди.\nШимолий Муз океанида музлар эриса, Антарктида атрофида акси, яъни кўтарилиб бораётган эди. 2014 йилдан бошлаб вазият ўзгарди.\n"2017 йил ҳолатига кўра, уч йилда муз 40 йил ичидаги энг қуйи нуқтага тушди: 10,7 миллион квадрат километр. Шу вақт ичида икки миллион кв. км. муз эриб кетди. Бу Мексика ҳудудидан каттароқ майдон", - дейди НАСА тадқиқотчиси Клейр Паркинсон.\nАнтарктиданинг 40 йилда тўпланган музлари уч йилда ғойиб бўлди. Бу ерда муз ҳатто Арктика минтақасидан ҳам тез эримоқда.\nОлимлар Арктика денгиз музининг эришини ҳаво ва сувнинг исиши билан боғлашади. Аммо Антарктидадаги ўзгариш тадқиқотчилар учун жумбоқлигича қолмоқда.\n"2014 йилдан кейин бундай кескин қисқариш рўй беришини баъзилар атмосферада ёки океанда юз берган ўзгаришларга боғлашга уринди. Уэддел денгизидаги ўзгаришга шимолдан келаётган илиқ ҳаво айбдор, Росс денгизида эса сабаблар бошқа бўлиши мумкин, деган қарашлар бор", - дейди Паркинсон.\nСабаби нима бўлишидан қатъий назар, бу ўзгариш ер ва қутб экотизими учун жиддий оқибатларга олиб бориши мумкин. Қуёш нурини қайтарувчи муздан фарқли равишда, сув нурни ўзига сингдириб олади. Бу эса океан сувининг исишда давом этишига сабаб бўлади.\nОлимлар Антарктидадаги муаммо сабаби ва ечимини топиш устида ишни давом эттирмоқда.


10:09 / 08.09.2017\nҲуқуқни муҳофаза қилувчи органлар томонидан ички ишлар органи ходими пора олаётганда ушланди, деб хабар бермоқда Тошкент вилояти прокуратураси.\nЗангиота туманидаги жазони ижро этиш муассасасида сақланаётган маҳкума Ш.Х. вилоят ҳуқуқни муҳофаза қилувчи органларига ариза билан мурожаат қилиб, мазкур муассаса ходими ундан жазони ўташ давомида енгил шарт-шароитлар яратиш эвазига пора талаб қилаётганлигини билдирган.\nАриза асосида ўтказилган тезкор-тергов тадбир давомида Тошкент вилояти ИИБ ЖИЭБга қарашли 14-сонли жазони ижро этиш колонияси ходими М.И. ариза муаллифининг қизи З.И.дан 1 млн. сўм ва 200 АҚШ долларини пора тариқасида олаётган вақтда ушланди.\nМазкур ҳолат юзасидан Жиноят кодексининг 210-моддаси (пора олиш) билан жиноят иши қўзғатилиб, суд томонидан М.И.га нисбатан қамоққа олиш эҳтиёт чораси қўлланилди.


Техас Университети тажрибаси ва ўзимизнинг дипломли кирачилар ҳақида\nУниверситет талабаларга билим бериб, қўлига дипломини топшириб уларни катта ҳаётга учирма қилади. Кимдир йўлини топиб кетади, кимдир кирачилик қилиб дипломини сандиққа жойлаб қўяди... Афсуски бу айни ҳақиқат.\nБугунги кунда Университет олдида аниқ фанларга ёшларни жалб қилиш ва таҳсилни тамомлагач уларни иш билан таъминлаш масаласи долзарб муаммо бўлиб қолмоқда. Уч томонлама шартномалар қоғозда бор, аммо амалда натижа бераётгани йўқ. Бу шартномалар талаба ва билим юртлари учун ортиқча даҳмаза бўлмоқда ҳалос.\nАҚШнинг Қозоғистондаги элчихонаси ташкил этган Go Viral Reporting tour дастури орқали АҚШнинг Техас штати, Остин шаҳридаги Техас Университетининг айни шу борадаги тажрибаси билан танишиш имкониятига эга бўлдик. Қисқача бўлсада Техас Университетининг бу борадаги тажрибалари билан ўртоқлашсак.\nТехас Университети АҚШнинг Калифорния, Гарвард Университетлари олдида нуфузи ва талабалар кўлами билан тенглаша олади.\nУниверситет талабаларини бир туманнинг аҳолисига қиёслаш мумкин. 30 мингдан ортиқ талаба таҳсил олувчи Университетда 12 мингга яқин ўқитувчи, домлалар дарс беради. Улар орасида Нобель мукофоти совриндорлари ҳам бор. Техас олийгоҳининг бошқа таълим муассасаларидан фарқи шундаки у юқори технологияларни ривожлантиришга катта эътибор беради ва бу борада янгиликлар яратувчи талабаларни қўллаб қувватлайди. Аниқроғи Университет талабанинг технологик янгилигини ишлаб чиқишга ҳомийлик қилиб, уни патентлаштириш ва бизнесда, амалда қўллашга ҳам кўмаклашади. Натижада Университет ҳам, талаба ҳам ихтиро орқали даромад кўради. Талаба кичик янгилиги ортидан келувчи даромаднинг 50 фоизигача эгалик қилиши мумкин. Яъни Университет талабани ўқитиб, уни янгилигини ҳаётга қўллашга кўмаклашиб даромадини ҳам таъминлаб бермоқда. Буни устига ўзи ҳам асосий даромаддан четда қолаётгани йўқ.\nҲусусан, доимий ҳамроҳимизга айланган қўл телефонлари батарейкалари ҳам айнан шу Университетда патентлаштирилган бўлиб, хозирда уни такомиллаштириш устида ишланмоқда. Шунингдек, компьютер технологиялари бўйича ҳам патентлаштирилган янгиликлар талайгина. Университет дунёга машҳур Dell, facebook, GM, Samsung, Apple, Google каби йирик компанияларга ҳар йили мингдан ортиқ мутахассисларни тайёрлаб беради. Бир сўз билан айтганда ушбу Университетда таҳсил олаётган талаба келажаги борлигига ишонади.\nУниверситет ректори Григори Фенвеснинг айтишича хозирда олийгоҳда саратон касаллигини операция қилишда қўлланилувчи ва умуман тиббиёт соҳасидаги янги технологиялар устида ҳам ишланмоқда.\nЎзимизнинг Университетларга қайтсак бизда салоҳиятли, билимга чанқоқ ёшларимиз талайгина. Аммо, уларни қўллаб-қуватлаш борасида ҳали кўп ишлар қилиш керак. Билимга чанқоқ ёшларимиз бизнинг катта бойлигимиз. Йилдан-йилга олий ўқув юртларида ўқиш истагида бўлган ёшлар сафи ортмоқда. Улардан фойдаланиш, уларга таҳсил олишда, янги ихтиролар қилишда кўмаклашиш бунга маблағ ажратиш шубҳасиз эртага катта самара беради. Техас Университети ректорининг айтишича 1980 йилларда штатни танг ахволдан олиб чиқишга ёрдам берган асосий омил ҳам айнан Университет талабаларини юқори технологияларга йўналтириш ва уларни қўллаб-қувватлаш бўлган. Хозирда Университет тадқиқотлар учун 500 млн АҚШ доллари миқдорида маблағ ажратган ва уни эртага ортиб қайтишига ишонади.\nАйтмоқчимизки, бизнинг университетларда ҳам қоғозбозлик “қилинди, бажарилди” каби кўрсатмалар бериш учун ишланмаса. Узоқни кўзлаб, катта натижаларни, ривожланишни таъминловчи лойиҳалар устида ишланса эди. Ахир бизда катта бойлик - илмга чанқоқ ёшларимиз бор. Уч тамонлама шартномалар каби қоғозбозликни ижод қилмасдан, юқорида келтирилган Университет тажрибаларини қўллаш вақти келмадимикан?


Финляндияда россиялик тадбиркорларнинг 21 та яхтаси ҳибсга олинди - ОАВ\nФинляндияда россиялик тадбиркорларнинг 21 та яхтаси қўлга олинди – ОАВ\n22 Mart 14:30 Жаҳон\nБОЖХОНА САНКЦИЯЛАР ФИНЛЯНДИЯ яхта\nФинляндия божхонаси Европа Иттифоқи санкциялар остида қолган йирик россиялик тадбиркорлар ёки уларнинг компанияларига тегишли бўлиши мумкин бўлган 21 та яхтани ҳибсга олди.\nБу ҳақда бир кун аввал Ҳелсингин Саномат газетаси хабар берди.\nАйни дамда божхоначилар ушбу яхталар Европа Иттифоқининг санкциялар рўйхатига киритилган шахсларга ёки уларнинг компанияларига тегишлими ёки йўқлигини текширмоқда. Эгалик тасдиқланса, яхталар мусодара бўлимига топширилади.\nAnonymous хакерлари Россия ҳукуматига қарши “киберуруш” эълон қилди\nУшбу кемаларнинг ҳеч бири ўз-ўзидан рус эмас, лекин, масалан, Гернси ёки Жерси оролларида рўйхатга олинган. Кема офитсерлари ҳам одатда россиялик бўлмаганлар”, деди Ловииса портида яхталарни қишлаш омборига эгалик қилувчи Телака компанияси бош директори Жукка Жаатинен.\nШу билан бирга, аввалроқ божхона органлари Финляндияда қишки сақлашда бўлган битта яхтани мусодара қилгани кўрсатилган. Гап Россиянинг собиқ бош вазири ва президенти Дмитрий Медведев томонидан фойдаланилган 32 метрли Фотиния яхтаси ҳақида кетмоқда.\nРоссиялик олигарх Керимовнинг яхтаси Фижида қўлга олинди\nБританияда улар Россиядан санкциялар қачон олиб ташланиши мумкинлигини айтишди\nАҚШ ядровий кучлари Шарқий Европада жойлаштирилиши мумкин


22-24 декабрь кунлари об-ҳаво маълумотлари NUR-SULTAN. Kazinform – Синоптиклар Қозоғистонда 22-24 декабрь кунлари кутилаётган об-ҳаво маълумотларини эълон қилди, деб хабар беради Kazinform «Қазгидромет» РДКга асосланиб.\nҚозоғистон Президенти «Тенгизшевройл» МЧЖ бош директорини қабул қилди NUR-SULTAN. Kazinform – Қозоғистон Президенти «Тенгизшевройл» МЧЖ Бош директори Имер Боннерни қабул қилди, деб хабар беради Kazinform Ақорда расмий сайтига таяниб.\nҚозоғистонда электр автобусларини ишлаб чиқариш заводи ишга туширилди NUR-SULTAN. Kazinform – ҚР Бош вазири Асқар Мамин Қарағанди вилоятининг Саран шаҳрида автобуслар, электр автобуслар ва махсус ускуналар ишлаб чиқарадиган «QazTehna» заводининг очилиш маросимида иштирок этди, деб хабар беради Kazinform.\nҚозоғистонда «Спутник V» вакцинасини ишлаб чиқариш бошланди NUR-SULTAN. Kazinform – ҚР Бош вазири Асқар Мамин Қарағанди фармацевтика мажмуасида бўлиб, «Спутник V» вакцинасини ишлаб чиқаришни йўлга қўйди, деб хабар беради Kazinform.\nДимаш Қудайберген янги клипининг тизерини жойлаштирди NUR-SULTAN. Kazinform – Хонанда Димаш Қудайберген ўзининг Instagramдаги саҳифасида янги клипининг тизерини жойлаштирди, деб хабар беради Kazinform мухбири.\nКоронавирус: Қозоғистонда 249 беморнинг аҳволи оғир NUR-SULTAN. Kazinform – Қозоғистонда коронавирусни юқтирган 249 киши оғир аҳволда, деб хабар беради Kazinform Соғлиқни сақлаш вазирлигининг Telegram-каналига асосланиб.\nҚозоғистонда коронавирусга ўхшаш пневмония билан касалланганлар сони 44 мингдан ошди NUR-SULTAN. Kazinform – Кеча Қозоғистонда пневмония билан касалланишнинг 29 та ҳолати ва 1 та ўлим ҳолати қайд этилди, 45 киши соғайиб чиқди, дея хабар беради Kazinform coronavirus2020.kzга асосланиб.\nКеча Қозоғистонда 652 кишида коронавирус аниқланди NUR-SULTAN. Kazinform – Қозоғистонда ўтган суткада 652 одам коронавирус инфекциясини юқтирганлиги маълум бўлди, деб хабар беради Kazinform coronavirus2020.kz сайтига таяниб.


Ҳудудлар раҳбарлари ҳар чоракда баҳоланади | NORMA.UZ\nҲудудлар раҳбарлари ҳар чоракда баҳоланади\nВазирлар Маҳкамасининг 8.12.2017 йилдаги 973-сон қарори билан Қорақалпоғистон Республикаси, вилоятлар, Тошкент шаҳрининг туманлар ва шаҳарларини комплекс ижтимоий-иқтисодий ривожлантириш бўйича ҳудуд раҳбарлари фаолиятини баҳолаш тизими тўғрисидаги низом тасдиқланди.\nЭслатиб ўтамиз, Президентнинг 8.08.2017 йилдаги ПҚ–3182-сон қарори билан республикада ҳудудларни комплекс ижтимоий-иқтисодий ривожлантириш бўйича секторларга бўлиш йўли билан жойларда ишларни ташкил этишнинг янги тизими жорий этилган (батафсил шарҳ – бу ерда).\nСекторларга прокуратура, ички ишлар, солиқ хизмати органлари раҳбарлари ва туман (шаҳар) ҳоқимлари (Қорақалпоғистонда – Жўқорғи Кенгес Раиси) бошчилик қилади. Алоҳида ҳудудлар бевосита Бош вазир ва унинг ўринбосарларига бириктирилган.\n2018 йил 1 январдан бошлаб Вазирлар Маҳкамаси ҳар чоракда юқорида кўрсатилган ҳудудлар раҳбарлари фаолиятини баҳолаб боради. Олинган қуйидагиларга тааллуқли маълумотлар уларнинг ишини баҳолаш мезонлари ҳисобланади:\nрасмий статистика. Унга ижтимоий, иқтисодиёт, қишлоқ хўжалиги, уй-жой коммунал хўжалиги соҳалари ва ҳуқуқий тарғибот кўрсаткичлари киради. Ҳаммаси бўлиб 43 та кўрсаткич баҳоланиши лозим;\nПрезидентнинг Халқ қабулхоналарига ва Виртуал қабулхонасига келиб тушган мурожаатлар. Бу ерда иккита индикатор инобатга олинади: ҳар 10 минг нафар вояга етган аҳоли сонига нисбатан мурожаатлар сони (мурожаатлар сони қанча кам бўлса, балл шунча юқори бўлади) ҳамда келиб тушган ижобий ҳал қилинган мурожаатлар сони.\nШунингдек, раҳбарларнинг бевосита ҳудудлар аҳолиси билан иши ҳам баҳоланади:\nхалқ билан мулоқот;\nаҳоли томонидан кўтарилган муаммоларни ечиш бўйича кўрилаётган чораларнинг самарадорлиги.\nБаҳолаш услубияти – 100-баллик тизим бўйича\nРасмий статистик маълумотлар бўйича максимал 80 балл билан баҳоланади. 43 та мезон-индикаторнинг ҳар бири бўйича 0 дан 2 баллгача берилади. Бунда 3 та мезон-индикатор фақат шаҳарларга (масалан, кўп хонадонли уйларни қишки мавсумга тайёрлаш) ёки фақат туманларга (масалан, мева-сабзавот маҳсулотлари экспорти бўйича режани бажариш) хос бўлиб, улар баҳоланмайди.\nПрезидентнинг Халқ қабулхоналарига ва Виртуал қабулхонасига келиб тушаётган мурожаатлар бўйича ишлар максимал 20 балл билан баҳоланади, ҳар бир индикатор учун 10 баллдан берилади.\nБаҳолаш натижалари бўйича – мукофотлаш ёки лавозимдан озод этиш\nТегишли вазирликлар, идоралар ва ҳокимликлар ҳар чорак якунида Иқтисодиёт вазирлигига юқорида кўрсатилган барча кўрсаткичлар ҳамда ҳар бир индикатор бўйича ҳисоблаш услубияти ва баҳолаш билан жадвалларни тақдим этишлари керак.\nШундан кейин умумлаштирилган маълумот Вазирлар Маҳкамаси ҳамда Президент Девонининг Фуқаролар ҳукуқларини ҳимоя қилиш, жисмоний ва юридик шахсларнинг мурожаатлари билан ишлашни назорат қилиш ва мувофиқлаштириш хизматига берилади.\nҲар чоракдаги баҳолаш натижаларига кўра қуйидаги тадбирлар ўтказилади:\nсекторлар раҳбарлари аниқланган муаммоларни бартараф этиш бўйича чора-тадбирлар дастури («йўл харитаси»)ни ишлаб чиқади;\nВазирлар Маҳкамаси муайян ҳудуднинг алоҳида эътибор қаратилиши лозим бўлган устувор муаммоли тармоқларини белгилаб, тегишли комплекс чора-тадбирлар кўрилиши зарурлиги тўғрисидаги ахборотни вазирлик, идора ва бошқа органларга юборади.\nПрезидент Девонининг Фуқаролар ҳуқуқларини ҳимоя қилиш, жисмоний ва юридик шахсларнинг мурожаатлари билан ишлашни назорат қилиш ва мувофиқлаштириш хизмати Бош прокуратура ва Ҳисоб палатаси билан биргаликда баҳолаш натижаси бўйича алоҳида ўрнак кўрсатганларни рағбатлантириш ёки жиддий камчиликларга йўл қўйганларни лавозимидан озод этиш тўғрисида ўз таклифларини Президентга киритади.\nҲужжат Қонун ҳужжатлари маълумотлари миллий базасида расман эълон қилинган ва 1.01.2018 йилда кучга киради.


Кибержиноятчилар мессенжердаги ҳисобни бузиб кириш йўлини топдилар: кибер жиноятчилар Телеграмга янги қурилмадан қайд ёзувини киритиш пайтида олинган SMS-кодлардан фойдаланган ҳолда киришди, деб хабар бермоқда IB Group киберхавфсизлик мутахассислари.\n2019 йил охирида бир нечта рус тадбиркорлари номаълум шахслар уларнинг Телеграм ёзишмаларига рухсатсиз киргани ҳақида хабар беришди. Бундай муаммо турли алоқа операторларининг мижозлари бўлган iOS ва Android қурилмалари фойдаланувчиларида ҳам кузатилди.\nҲужум нимадан бошланган?\nФойдаланувчи Телеграмнинг расмий каналидан (каналда ҳақиқийлик белгиси мавжуд бўлиб, уни Телеграмнинг ўзи тасдиқлаган) унинг ўзи сўрамаган тасдиқловчи кодили хабар олган. Шундан сўнг, фойдаланувчи худди шундай фаоллаштириш коди бўлган СМС олди ва шу пайтда унинг ҳисобига Самара шаҳридан кирилгани қайд этилади.\nХакерлар бировнинг ҳисобига бузиб кириш учун ўзлари мессенжер томонидан фаоллаштириш коди юборишни сўрашади, кейин эса бу СМС кодни ўзлари тутиб қолишади ва қўлга киритилган кодни хоҳлаган қурилмаларида фойдаланишади.\nБу орқали улар фойдаланувчининг барча маълумотлари, шу жумладан махфий чатлари ва мессенжерда сақланаётган расмларига ҳам кириш ҳуқуқини қўлга киритишади.\nЖиноятчилар СМС-хабарларни махсус техник воситалар ёки уяли алоқа операторларидаги инсайдерлар ёрдамида тутиб қолишлари мумкин. IB Group мутахассислари хакерлар бу учун қандай дастурлардан фойдаланаётганини ҳозирча аниқлай олмади.\nИнтернетда 100 минг рубл (14,8 миллион сўм) эвазига 2-4 кун ичида сиз онлайн режимда фойдаланувчининг WhatsApp, Viber, Telegram орқали барча ёзишмаларини кўришингиз мумкинлиги ҳақидаги эълонлар пайдо бўлган.\nЭслатиб ўтамиз, Телеграмда фойдаланилган алгоритмларнинг мураккаблиги туфайли ҳозирга қадар ҳеч бир хакер бу мессенжерни бузиб кира олмаган.


Трамп ва Байден сайлов арафасида "иккиланаётган" штатларга сафар қилмоқда\n16 май 2022, Тошкент вақти: 20:57\nТрамп ва Байден дебати.\nАҚШ президентлиги сайловига икки кун қолганида, яъни 1 октябрда президентликка номзодлар Дональд Трамп ва Жо Байден иккиланаётган штатларга сафар бошлади. Экспертлар фикрича, айнан мана шу “иккиланаётган штатлар” сайлов якуни қандай бўлишини белгилаб бериши мумкин. АҚШда президентлик сайлови 3 ноябрда бўлиб зтади.\nЖорий сайловда ҳозирча Флорида, Шимолий Каролина, Аризона, Пенсильвания, Мичиган ва Висконсин, бундан ташқари, айрим сўров натижаларига қараганда, Жоржия, Айова ва Миннесота “иккиланиб” турибди.\nМиннесотадан ташқари юқорида тилга олинган штатларнинг барчасида 2016 йилги сайловда Трамп ғалаба қилган эди. Лекин жорий сайловда, ижтимоий сўров натижаларига қараганда, бу штатларда энди Байденнинг қўли баланд келмоқда.\nДональд Трамп якшанба куни Мичиган, Айова, Шимолий Каролина, Жоржия ва Флоридада сайловчилар билан учрашди. Жо Байден эса Пенсильванияга борди.\nИжтимоий сўровлар Байден Трампдан ўртача 7 фоиз олдинда бораётганини кўрсатмоқда. Бироқ сайлов ғолибини аниқлашда умуммиллий овоз бериш натижалари кўпинча эътиборсиз қолдирилади. Чунки ғолибни ҳар бир штатда берилган овозлар сонига қараб шакллантириладиган сайловчилар коллегияси аниқлайди.\nШу кунгача АҚШда 92 миллион сайловчи муддатидан олдин овоз бергани маълум бўлди. Бу 2016 йилдаги президентлик сайловида овоз берган сайловчиларнинг ярмидан кўпроғини ташкил қилади. 2016 йилги сайловда 139 миллионга яқин сайловчи овоз берганди. Трамп ва Байден ҳам муддатидан олдин овоз берди.